02022O0912 — ET — 21.11.2022 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

EUROOPA KESKPANGA SUUNIS (EL) 2022/912,

24. veebruar 2022,

uue põlvkonna üleeuroopalise automatiseeritud reaalajalise brutoarvelduse kiirülekandesüsteemi (TARGET) kohta ning millega tunnistatakse kehtetuks suunis 2013/47/EL (EKP/2012/27) (EKP/2022/8)







I JAGU

ÜLDSÄTTED

Artikkel 1

Sisu ja reguleerimisala

TARGET pakub järgmisi kontosid eurodes arveldamiseks keskpangarahas:

a) peamised rahakontod keskpankadega tehtavate tehingute arveldamiseks;

b) reaalajalise brutoarvelduse eriotstarbelised rahakontod (RTGSi eriotstarbelised rahakontod) ja allkontod pankadevaheliste ja klientidevaheliste reaalajas maksete tegemiseks ning kõrvalsüsteemidega tehtavate tehingute arveldamiseks;

c) reaalajalise brutoarvelduse kõrvalsüsteemi tehnilised kontod (RTGSi kõrvalsüsteemi tehnilised kontod), TARGETi välkmaksete arvelduse (TIPS) kõrvalsüsteemi tehnilised kontod (TIPS kõrvalsüsteemi tehnilised kontod) ja kõrvalsüsteemide tagatisvahendite kontod kõrvalsüsteemidega tehtavate tehingute arveldamiseks;

d) TARGET2-Securities eriotstarbelised rahakontod (T2Si eriotstarbelised rahakontod) väärtpaberitehingutega seotud rahamaksete jaoks; ja

e) TARGETi välkmaksete arveldamise eriotstarbelised rahakontod (TIPS eriotstarbelised rahakontod) välkmaksete arveldamiseks.

Artikkel 2

Mõisted

Käesolevas suunises kasutatakse järgmisi mõisteid, mille tähendus on määratletud III lisas:

1) „kontoseirerühm“ (account monitoring group);

2) „adresseeritav BICi omanik“ (addressable BIC holder);

3) „kõrvalsüsteem“ (ancillary system, AS);

4) „kõrvalsüsteemi tagatisvahendite konto“ (ancillary system guarantee funds account);

5) „kõrvalsüsteemi arvelduskord“ (ancillary system (AS) settlement procedure);

6) „kõrvalsüsteemi ülekandekorraldus“ (ancillary system AS transfer order);

7) „automaatne tagatise seadmine“(auto-collateralisation);

8) „automatiseeritud likviidsuse ülekandmise korraldus“ (automated liquidity transfer order);

9) „vaba likviidsus“ (available liquidity);

10) „panganduskontsern“ (banking group);

11) „filiaal“ (branch);

12) „levisõnum“ (broadcast message);

13) „tööpäev“ (business day) või „TARGETi tööpäev“ (TARGET business day);

14) „ettevõtte tunnuskood, BIC“ (Business Identifier Code, BIC);

15) „õigusvõime hinnang“ (capacity opinion);

16) „raha ülekandmise korraldus“ (cash transfer order);

17) „keskpank“ (central bank, CB);

18) „keskpanga operatsioon“ (central bank operation);

19) „TARGETi ühendusega RKP“ (connected NCB);

20) „eriolukorra lahendus“ (Contingency Solution);

21) „krediidiasutus“ (credit institution);

22) „TIPS finantslimiit“ (credit memorandum balance, CMB);

23) „süsteemidevaheline arveldus“ (cross-system settlement);

24) „eriotstarbeline rahakonto“ (dedicated cash account, DCA);

25) „hoiustamise püsivõimaluse intressimäär“ (deposit facility rate);

26) „hoiustamise püsivõimalus“ (deposit facility);

27) „euroala RKP“ (euro area NCB);

28) „Euroopa Maksenõukogu välkkreeditülekande (SCT Inst) skeem“ ehk „SCT Inst skeem“ (European Payments Council's SEPA Instant Credit Transfer (SCT Inst) scheme, SCT Inst scheme);

29) „eurosüsteemi keskpank“ (Eurosystem CB);

30) „probleemsündmus“ (event of default);

31) „tagatisvahendid“ (guarantee funds);

32) „maksejõuetusmenetlus“ (insolvency proceedings);

33) „välkmaksejuhis“ (instant payment order);

34) „korraldusi andev osapool“ (instructing party);

35) „päevasisene laen“ (intraday credit);

36) „investeerimisühing“ (investment firm);

37) „3. tasandi RKPd“ (Level 3 NCBs);

38) „likviidsuse ülekandmise korraldus“ (liquidity transfer order);

39) „laenamise püsivõimaluse intressimäär“ (marginal lending facility rate);

40) „laenamise püsivõimalus“ (marginal lending facility);

41) „MPL teenus“ (mobile proxy look-up service, MPL service);

42) „välkmaksele lähenev makse“ (near instant payment);

43) „võrguteenuse osutaja“ (Network Service Provider, NSP);

44) „arveldamata raha ülekandmise korraldus“ (non-settled cash transfer order);

45) „osaleja“ (participant);

46) „makse saaja“ (payee);

47) „maksja“ (payer);

48) „maksejuhis“ (payment order);

49) „tagasikutsumise nõustumus“ (positive recall answer);

50) „avaliku sektori asutus“ (public sector body);

51) „juurdepääsetav osapool“ (reachable party);

52) „reaalajalises brutoarvelduse kõrvalsüsteemi arvelduskord“ (RTGSi kõrvalsüsteemi arvelduskord) (real-time gross settlement ancillary system settlement procedure; RTGS AS settlement procedure);

53) „reaalajalise brutoarvelduse kõrvalsüsteemi tehniline konto“ (RTGSi kõrvalsüsteemi tehniline konto) (real-time gross settlement ancillary system technical account, RTGS AS technical account);

54) „tagasikutsumise nõue“ (recall request);

55) „reeglipõhine likviidsuse ülekandmise korraldus“(rule-based liquidity transfer order);

56) „arveldava panga kontorühm“ (settlement bank account group);

57) „arveldav pank“ (settlement bank);

58) „peatamine“ (suspension);

59) „TARGETi konto“ (TARGET account);

60) „TARGETi osasüsteem“ (TARGET component system);

61) „TARGETi koordinaator“ (TARGET coordinator);

62) „TARGETi välkmaksete arvelduse (TIPS) kõrvalsüsteemi arvelduskord“ (TARGET Instant Payment Settlement (TIPS) ancillary system settlement procedure);

63) „TARGETi välkmaksete arvelduse (TIPS) kõrvalsüsteemi tehniline konto“ (TIPS kõrvalsüsteemi tehniline konto) (TARGET Instant Payment Settlement (TIPS) ancillary system technical account; TIPS AS technical account);

64) „TARGETi arveldusjuht“ (TARGET settlement manager);

65) „TARGET2-Securities“ (T2S);

66) „TARGETi talitlushäire“ (technical malfunction of TARGET).

Artikkel 3

TARGETi osasüsteemid

1. TARGETi õiguslikuks struktuuriks on maksesüsteemide kogum, mis koosneb TARGETi osasüsteemidest.

2. Iga eurosüsteemi keskpank käitab oma TARGETi osasüsteemi.

3. Iga TARGETi osasüsteem on peab olema määratletud süsteemina vastavalt asjakohastele riigisisestele õigusaktidele, millega rakendatakse Euroopa Parlamendi ja nõukogu direktiivi 98/26/EÜ ( 1 ).

4. TARGETi osasüsteemide nimed sisaldavad ainult lühendit „TARGET“ ja asjaomase eurosüsteemi keskpanga või asjaomase eurosüsteemi keskpanga liikmesriigi nime või lühendit. EKP TARGETi osasüsteemi nimi on TARGET-ECB.

Artikkel 4

Eurot rahaühikuna mitte kasutavate liikmesriikide ühendus TARGETiga

Liikmesriigid, mille rahaühik ei ole euro, võivad saada TARGETi ühenduse, kui nad sõlmivad eurosüsteemi keskpangaga lepingu. Selles lepingus tuleb ette näha, et TARGETi ühendusega RKPd järgivad käesolevat suunist, võttes arvesse mis tahes omavahel kokku lepitud nõuetekohaseid määratlusi ja kohandusi.

Artikkel 5

EKPSi sisesed tehingud

Euroopa Keskpankade Süsteemi (EKPS) sisesed eurodes vääringustatud tehingud töödeldakse TARGETis, v.a maksed, mille osas on keskpangad kohastel juhtudel kahe- või mitmepoolselt kokku leppinud töödelda neid korrespondentkontodel.

Artikkel 6

Eurosüsteemi sisesed kohustused ja nõuded

1. Kõik eri TARGETi osasüsteemide osalejate vahelised raha ülekandmise korralduste arveldused liidetakse automaatselt kokku ja kohandatakse nii, et need moodustavad osa iga euroala RKP ühtsest kohustusest või nõudest EKP ees, nagu on sätestatud eurosüsteemi keskpankade vahelises lepingus. Iga euroala RKP kohustust või nõuet EKP ees korrigeeritakse raamatupidamise jaoks iga päev, kasutades kõikide TARGETi kontode päevalõpujäägi deltat vastava euroala RKP raamatupidamisarvestuses.

2. Iga euroala RKP peab raamatupidamise ja aruandluse jaoks pidama kontot, et registreerida oma kohustus või nõue EKP ees, mis tuleneb tema enda ja teiste TARGETi osasüsteemide vaheliste raha ülekandmise korralduste arveldamisest.

3. EKP avab kontoarvestuse iga euroala RKP osas, et kajastada iga euroala RKP päevalõpu kohustusi või nõudeid EKP ees.







II JAGU

JUHTIMINE

Artikkel 7

Juhtimistasandid

1. Ilma et see piiraks Euroopa Keskpankade Süsteemi ja Euroopa Keskpanga põhikirja (edaspidi EKPSi põhikiri) artikli 8 kohaldamist, põhineb TARGETi juhtimine kolmetasandilisel juhtimisskeemil. EKP nõukogu (1. tasand), 2. tasandi tehnilise ja käitamise juhtimise organi ja 3. tasandi RKPde ülesanded on sätestatud II lisas.

2. Nõukogu vastutab TARGETi suunamise, juhtimise ja kontrolli eest. 1. tasandile määratud ülesanded on EKP nõukogu ainupädevuses.

3. Kooskõlas EKPSi põhikirja artikli 12.1 kolmanda lõiguga vastutavad eurosüsteemi keskpangad 2. tasandile pandud ülesannete eest, võttes arvesse EKP nõukogu poolt määratletud üldraamistikku. 2. tasandi organi on asutanud EKP nõukogu ning eurosüsteemi keskpangad on pannud talle teatavad TARGETiga seotud tehnilise ja käitamise juhtimise ülesanded.

4. Eurosüsteemi keskpangad korraldavad oma suhted kohaseid lepinguid sõlmides.

5. Kooskõlas EKPSi põhikirja artikli 12.1 kolmanda lõiguga vastutavad 3. tasandi RKPd 3. tasandile pandud ülesannete eest, võttes arvesse nõukogu poolt määratletud üldraamistikku.

6. 3. tasandi RKPd sõlmivad eurosüsteemi keskpankadega TARGETi teenuste osutamise lepingud, mis hõlmavad 3. tasandi RKPde osutatavaid teenuseid. Kohastel juhtudel peavad need lepingud hõlmama ka TARGETi ühendusega keskpanku.

7. Eurosüsteem (T2Si teenuste osutaja) ja eurosüsteemi keskpangad (oma vastava riigisisese TARGETi osasüsteemi käitajad) sõlmivad lepingu, milles määratletakse teenused, mida eurosüsteem neile osutab seoses T2Si eriotstarbelise rahakontoga. Kohastel juhtudel peavad need lepingud hõlmama ka TARGETi ühendusega RKPsid.







III JAGU

TARGETI TALITLUS

Artikkel 8

Tugikeskus

Iga eurosüsteemi keskpank loob süsteemi tugikeskuse ja haldab seda, et abistada oma riigi TARGETi osasüsteemides osalejaid. Tugikeskus peab olema kättesaadav vähemalt kella 7.00 (Kesk-Euroopa aja järgi) ja kella 18.15 (Kesk-Euroopa aja järgi) vahelisel ajal. Seda tähtaega pikendatakse eurosüsteemi kohustusliku reservi hoidmisperioodi viimasel päeval kella 18.30-ni Kesk-Euroopa aja järgi.

Artikkel 9

TARGETis osalemise ühtsed tingimused

1. Iga euroala RKP kehtestab korra, millega rakendatakse TARGETis osalemise ühtsed tingimused, mis on sätestatud I lisas, nii et selles korras kasutatavatel III lisas loetletud mõistetel on neile III lisas antud tähendus. Kord reguleerib ainult asjaomase euroala RKP ja tema osalejate suhteid seoses TARGETi kontode avamise ja haldamisega.

2. Alates 20. novembrist 2023 ei ava eurosüsteemi keskpangad TARGETis osalemise nõuetele vastavatele osalejatele käesoleva suunise kohaldamisalasse kuuluvate teenuste osutamiseks muid kontosid peale TARGETi kontode, välja arvatud järgmised erandid: a) TARGETis osalemise ühtsete tingimuste I lisa I osa artikli 4 lõike 2 punktides a ja b loetletud osalejate kontod; b) kontod, kus vahendeid hoitakse päevasiseselt üksnes raha paigutamise ja väljavõtmise eesmärgil; c) kontod, mida kasutatakse arestitud või kolmandast isikust võlausaldajale panditud või Euroopa Keskpanga määruse (EL) 2021/378 (EKP/2021/1) ( 2 ) artikli 3 lõike 1 punktis d osutatud rahaliste vahendite hoidmiseks; d) kontod, mida kasutavad keskpanga käitatavates süsteemides osalejad ja mida kasutatakse SCT Inst skeemile vastavate välkmaksete arveldamiseks.

3. EKP kehtestab I lisas sätestatud TARGETis osalemise ühtsete tingimuste rakendamiseks TARGET-ECB tingimused, välja arvatud järgmise osas: a) TARGET-ECB pakub makse- ja arveldusasutustele, sealhulgas väljaspool Euroopa Majanduspiirkonda (EMP) asutatud asutustele, arveldus- ja kliirimisteenuseid ainult juhul, kui nende üle teostab järelevaatamist pädev ametiasutus ning nende TARGET-ECB-s osalemine on EKP nõukogu poolt heaks kiidetud; b) TARGET-ECB ei paku päevasisest laenu ega automaatset tagatise seadmist.

4. Eurosüsteemi keskpankade poolt ühtsete tingimuse rakendamiseks vastu võetud standardsed korrad avalikustatakse.

5. Eurosüsteemi keskpangad võivad taotleda siseriiklikest õigusaktidest tulenevate piirangute korral erandeid TARGETis osalemise ühtsetest tingimustest. Nõukogu kaalub selliseid taotlusi üksikjuhtude kaupa ja annab erandi kohastel juhtudel.

6. Arvestades asjaomases valuutalepingus sätestatut võib EKP määrata TARGETis osalemise asjakohased tingimused I lisa I osa artikli 4 lõike 2 punktis e viidatud üksustele.

7. Kui üksus tegutseb sellise TARGETi kontoomaniku kaudu, kes on liikmesriigi keskpank, kuid ei ole eurosüsteemi keskpank ega TARGETi ühendusega keskpank, ei võimalda eurosüsteemi keskpangad sellise üksuse tegutsemist adresseeritava BICi omanikuna ega juurdepääsetava osapoolena nende TARGETi osasüsteemis.

8. Eurosüsteemi keskpangad ei registreeri adresseeritavaid BICi omanikke, kes vastavad TARGETis osalemise nõuetele vastavalt I lisa I osa artiklile 4, välja arvatud nende oma filiaalid ja I lisa I osa artikli 4 lõike 2 punktides a ja b loetletud üksused.

9. Eurosüsteemi keskpangad ei rakenda seoses TARGETis osalemisega muid eeskirju peale nende, mis on sätestatud TARGETis osalemise ühtsetes tingimustes, välja arvatud seoses kõrvalsüsteemiga. TARGETi kasutamise eest või sellega seoses ei võeta muid tasusid kui need, mis on sätestatud I lisa VI liites, välja arvatud tasud teenuste eest, mis on seotud peamist rahakontot kaashaldava RKPga (vastavalt I lisa II osa artiklile 2), kui eurosüsteemi keskpank neid teenuseid pakub. Eurosüsteemi keskpank, kes pakub peamise rahakonto kaashaldamist, järgib nende teenuste eest võetavate tasude kehtestamisel kulude täieliku katmise põhimõtet ja kannab üle vähemalt kõik nendest teenustest tulenevad kulud.

10. Erandina lõikest 9 võivad eurosüsteemi keskpangad kehtestada täiendavaid eeskirju seoses TARGETi kontodega, mis on avatud sularahatagatisena antud või tagatiste kogumi osa moodustavate vahendite hoidmiseks.

Artikkel 10

Päevasisene laen – automaatne tagatise seadmine

1. Euroala RKPd võivad anda osalejale päevasisest laenu. Päevasisest laenu võib anda ainult peamisel rahakontol ja ainult kooskõlas I lisa II osas sätestatud päevasisese laenu andmise eeskirjade rakenduskorraga. Päevasisest laenu ei anta osapoolele, kelle kõlblikkus eurosüsteemi rahapoliitika operatsioonide osapoolena on peatatud või lõpetatud.

2. Päevasisesele laenule juurdepääsu omava osaleja taotlusel seab euroala RKP T2Si eriotstarbelisele rahakontole automaatselt tagatise kooskõlas I lisa IV osas sätestatud automaatse tagatise seadmise tingimustega.

3. Osalejad, kelle suhtes kohaldatakse Euroopa Liidu Nõukogu või liikmesriikide poolt asutamislepingu artikli 65 lõike 1 punkti b, artikli 75 või artikli 215 alusel võetud piiravaid meetmeid, mille rakendamine on asjaomase euroala RKP hinnangul ja pärast EKP teavitamist vastuolus TARGETi sujuva toimimisega, ei ole kõlblikud päevasiseseks laenuks ega automaatse tagatise seadmiseks.

4. Euroala RKPd võivad anda kõrvalsüsteemile päevasisest laenu vastavalt I lisa II osa artikli 10 lõike 2 punktile d, kui see on eelnevalt esitatud EKP nõukogule ja EKP nõukogu on selle heaks kiitnud.

5. Euroala RKPd võivad anda üleöölaenu teatavatele nõuetele vastavatele kesksetele vastaspooltele I lisa II osa artikli 10 lõikes 5 sätestatud tingimustel, kui sellekohane taotlus on eelnevalt esitatud EKP nõukogule ja EKP nõukogu on selle heaks kiitnud.

6. EKP nõukogu võib vastava euroala RKP ettepanekul vabastada I lisa II osa artikli 10 lõike 2 punktis b osutatud riigi rahandusasutused päevasisese laenu saamiseks piisava tagatise andmise nõudest.

7. Kui euroala RKP otsustab peatada, piirata või lõpetada osaleja juurdepääsu päevasisesele laenule või automaatsele tagatisele I lisa II osa artikli 13 lõike 1 punktis c või I lisa IV osa artiklis 11 sätestatud usaldatavusnõuetele viidates, teatab ta sellest viivitamata kirjalikult EKP-le ja teistele euroala RKPdele ja TARGETi ühendusega RKPdele. Kohastel juhtudel otsustab EKP nõukogu võetud meetmete ühetaolise rakendamise kõikides TARGETi osasüsteemides.

8. Kui osapoole juurdepääs rahapoliitika instrumentidele on peatatud, piiratud või välistatud usaldatavusnõuetele viidates või muul põhjusel kooskõlas riigisiseste sätetega, millega rakendatakse Euroopa Keskpanga suunise (EL) 2015/510 (EKP/2014/60) ( 3 ) artiklit 158, rakendab asjaomane euroala RKP päevasisesele laenule juurdepääsu osas seda otsust vastavalt asjaomase euroala RKP poolt kohaldatavatele lepingutele või õigusaktidele.

9. Kui euroala RKP otsustab eurosüsteemi rahapoliitika osapoole juurdepääsu päevasisesele laenule või automaatse tagatise seadmise võimalusele peatada, piirata või lõpetada vastavalt I lisa II osa artikli 13 lõikele 3 või I lisa IV osa artiklile 11, ei jõustu selline otsus enne, kui EKP nõukogu on selle heaks kiitnud.

10. Erandina lõikest 9, võib euroala RKP kiireloomulistel asjaoludel viivitamatult peatada eurosüsteemi rahapoliitika osapoole juurdepääsu päevasisesele laenule ja/või automaatse tagatise andmise võimalusele. Sellistel juhtudel peab euroala RKP sellest EKP nõukogule viivitamatult kirjalikult teatama. EKP nõukogul on õigus euroala RKP kõnealune toiming ümber vaadata. Kui EKP nõukogu ei ole kümne tööpäeva jooksul teate saamisest teatanud euroala RKP-le toimingu ümbervaatamisest, loetakse, et EKP nõukogu on selle heaks kiitnud.

11. EKP nõukogu võib otsustada I lisa II osa artikli 12 lõikes 4 sätestatud sanktsiooni kohaldamisest loobuda või seda vähendada, kui asjaomase üksuse päevalõpu negatiivne jääk on tingitud vääramatust jõust ja/või TARGETi talitlushäirest vastavalt selle mõiste määratlusele III lisas.

Artikkel 11

Kõrvalsüsteemi täiendavad tingimused

1. Lisaks artikli 9 lõigetes 1–9 sätestatule kohaldatakse asjaomase eurosüsteemi keskpanga ja kõrvalsüsteemi, sealhulgas eurosüsteemi keskpankade hallatavate kõrvalsüsteemide vaheliste suhete suhtes järgmist.

2. Eurosüsteemi keskpangad osutavad sellisena tegutsevatele kõrvalsüsteemidele keskpangarahas rahaülekande teenuseid. Neid teenuseid pakutakse kas: a) TIPS kõrvalsüsteemi arvelduskorra alusel ainult selleks, et toetada välkmaksete arveldamist vastavalt SCT Inst skeemile või välkmaksele lähenevate välkmaksete arveldamist kõrvalsüsteemi raamatupidamises; või b) RTGSi kõrvalsüsteemi arvelduskordade alusel kõikide muude tegevuste jaoks.

3. Eurosüsteemi keskpangad võivad erandkorras ja II lisas osutatud 2. tasandi organi heakskiidul heaks kiita RTGSi eriotstarbelise rahakonto kasutamise kõrvalsüsteemi poolt, välja arvatud seoses välkmaksete arveldamisega SCT Inst skeemi alusel. Loataotlus peab sisaldama kõrvalsüsteemi põhjendatud taotlust. Kui taotlus rahuldatakse, kohaldatakse I lisa VI liite punktis 4 sätestatud hinnakujundust.

4. Iga eurosüsteemi keskpank avab taotluse alusel allkonto igale arveldavale pangale, kellel on tema juures RTGSi eriotstarbeline rahakonto, kui arveldava panga kõrvalsüsteem osaleb kas selle eurosüsteemi keskpanga TARGETi osasüsteemis või muus TARGETi osasüsteemis.

5. Eurosüsteemi keskpangad võivad lisaks I lisas sätestatud tingimustele kehtestada kõrvalsüsteemi TARGETis osalemise suhtes tingimusi, mis on seotud: a) talitluspidevuse ja eriolukorra meetmetega; b) TARGETi kontol hoitavate vahendite saamise õiguse laadiga, kui hoitavad vahendid ei kuulu kõrvalsüsteemi vara hulka; c) keskpankade pandi- või tagatise- ja tasaarveldusõigusega kõrvalsüsteemi poolt või nimel hoitavate TARGETi kontode suhtes; d) kogunenud intresside kogumise ja jaotamisega; e) regulatiivsete nõuetega (sealhulgas järelevaatamisega) kõrvalsüsteemi või kõrvalsüsteemi arveldavate pankade suhtes (sealhulgas nendega, mida kohaldavad välisriikide reguleerivad asutused); f) teabevahetusega eurosüsteemi poliitika järgimise kontrollimiseks.

6. Eurosüsteemi keskpangad vahetavad teavet kõrvalsüsteemi arveldusprotsessi mis tahes olulise sündmuse kohta.

Artikkel 12

Rahastamine ja kuluarvestuse metoodika

1. TARGETi rahastamise eeskirjad kehtestab EKP nõukogu.

2. EKP nõukogu määrab eurosüsteemi ühise kuluarvestuse metoodika alusel kindlaks TARGETi hinnakujundusstruktuuri.

Artikkel 13

Turvaeeskirjad

Eurosüsteemi keskpangad järgivad EKP nõukogu kehtestatud eeskirju, milles sätestatakse TARGETi suhtes kohaldatavad turvapoliitika, turvanõuded ning -kontrollid, sealhulgas seoses küberkerksuse ja infoturbega.

Artikkel 14

Auditeerimiseeskirjad

Audit viiakse läbi vastavalt EKP nõukogu poolt kinnitatud EKPS auditi põhimõtetele ja tingimustele.

Artikkel 15

Kohustused peatamise või lõpetamise korral

1. Eurosüsteemi keskpank peatab või lõpetab viivitamata ja ilma ette teatamata osaleja osalemise asjakohases TARGETi osasüsteemis, kui: a) osalejaga seoses on algatatud maksejõuetusmenetlus; või b) osaleja ei vasta enam asjakohases TARGETi osasüsteemis osalemise juurdepääsu tingimustele.

2. Kui eurosüsteemi keskpank peatab või lõpetab osaleja osalemise TARGETis lõike 1 kohaselt või ettevaatuspõhimõttele viidates artikli 17 kohaselt, teavitab ta sellest viivitamata teisi eurosüsteemi keskpanku, esitades kogu järgmise teabe: a) osaleja nimi ja BIC; b) teave, millele euroala RKP tugines oma otsuse tegemisel, sh asjakohaselt järelevalveasutuselt saadud mis tahes teave või arvamus; c) võetud meetmed ja nende rakendamise ajakava. Iga eurosüsteemi keskpank peab teise eurosüsteemi keskpanga taotlusel andma teavet sellise osaleja kohta, sh talle suunatud raha ülekandmise korralduste kohta.

3. Eurosüsteemi keskpank, kes on lõpetanud või peatanud osaleja osalemise TARGETi osasüsteemis lõike 1 kohaselt, vastutab teiste eurosüsteemi keskpankade ees, kui ta: a) pärast osalemise peatamist või lõpetamist kinnitab sellele osalejale suunatud raha ülekandmise korraldusi; või b) ei järgi lõigetes 1 ja 2 sätestatud kohustusi.

4. Eurosüsteemi keskpank, kes on peatanud osaleja osalemise oma TARGETi osasüsteemis lõike 1 punkti a kohaselt, töötleb selle osaleja raha ülekandmise korraldusi ainult tema esindaja (k.a pädeva asutuse või kohtu poolt määratud esindaja, näiteks osaleja pankrotihaldur) korraldusel või vastavalt pädeva asutuse või kohtu täitmiskõlblikule otsusele, milles nähakse ette, kuidas makseid tuleb töödelda. Eurosüsteemi keskpank lükkab tagasi kõik peatatud osaleja TIPS eriotstarbelis(t)elt rahakonto(de)lt väljaminevad raha ülekandmise korraldused.

Artikkel 16

TARGETis osalemise taotluse tagasilükkamise kord ettevaatuspõhimõttele viidates

Kui eurosüsteemi keskpank lükkab vastavalt I lisa I osa artikli 5 lõike 5 punktile c ettevaatuspõhimõttele viidates TARGETiga liitumise taotluse tagasi, teatab see eurosüsteemi keskpank sellest viivitamata teistele eurosüsteemi keskpankadele.

Artikkel 17

TARGETis osalemise ja päevasisesele laenule ja automaatsele tagatise seadmisele juurdepääsu peatamise, piiramise ja lõpetamise kord ettevaatuspõhimõttele viidates

1. Kui euroala RKP peatab, piirab või lõpetab ettevaatuspõhimõttele viidates osaleja juurdepääsu päevasisesele laenule I lisa II osa artikli 13 lõike 1 punkti c kohaselt või automaatsele tagatise seadmisele I lisa IV osa artikli 11 kohaselt või kui eurosüsteemi keskpank peatab või lõpetab osaleja osalemise TARGETis vastavalt I lisa I osa artikli 25 lõike 2 punktile e, peab see otsus võimalikult suures ulatuses jõustuma samaaegselt kõikides TARGETi osasüsteemides.

2. Euroala RKP esitab artikli 15 lõikes 2 osutatud teabe kohe asjaomasele euroala RKP liikmesriigi järelevalveasutusele, lisades taotluse järelevalveasutustele vahetada teavet järelevalveasutustega teistes liikmesriikides, kus osalejal on tütarettevõtja või filiaal. Võttes arvesse lõike 1 kohaselt tehtud otsust, võtab euroala RKP kohased meetmed ja teavitab kohe EKPd.

3. EKP juhatus võib teha EKP nõukogule ettepaneku teha otsuseid lõigete 1 ja 2 alusel võetavate meetmete ühetaolise kohaldamise tagamiseks.

4. Euroala RKP liikmesriigis, kus otsus tuleb rakendada, teavitab osalejat otsusest ja võtab kõik vajalikud rakendusmeetmed.

Artikkel 18

Eurosüsteemi keskpankade koostöö seoses haldusmeetmete ja piiravate meetmetega

Seoses I lisa I osa artikli 29 lõike 3 rakendamisega:

1. kõik eurosüsteemi keskpangad vahetavad kõikide potentsiaalselt mõjutatud keskpankadega viivitamata teavet, mida nad saavad seoses esitatud raha ülekandmise korraldustega, v.a likviidsuse ülekandmise korraldused sama osaleja erinevate kontode vahel;

2. kõik eurosüsteemi keskpangad, kelleni jõuab tõendeid, et osaleja on esitanud teate pädevale järelevalveasutusele või saanud temalt nõusoleku, edastavad selle viivitamata teistele keskpankadele, kes tegutsevad maksja või makse saaja makseteenuse osutajana;

3. maksja makseteenuse osutajana tegutsev eurosüsteemi keskpank teatab seejärel viivitamata maksjale, et ta võib raha ülekandmise korralduse TARGETisse sisestada.

Artikkel 19

Talitluspidevuse ja eriolukorra meetmed

1. Kui toimub TARGETi tavapärast toimimist mõjutav sündmus, teavitab asjaomane eurosüsteemi keskpank viivitamata TARGETi koordinaatorit, kes otsustab koos asjaomase eurosüsteemi keskpanga TARGETi arveldusjuhiga võetavate meetmete üle.

2. Eurosüsteemi keskpangad teatavad osalejaga seotud rikkest vastavalt I lisa IV liite punktidele 2.4, 3.3 või 4.2 TARGETi koordinaatorile hiljemalt 30 minutit pärast rikke algust või esimesel võimalusel pärast rikke avastamist, kui selline rike võib mõjutada TARGETi toimimist või tekitada süsteemset riski või kui eurosüsteemi keskpangad on määranud osaleja kriitilise tähtsusega osalejaks perioodiliselt ajakohastatud ja EKP veebilehel avaldatud kriteeriumide alusel.

3. Erandlikel juhtudel võivad eurosüsteemi keskpangad otsustada muuta TARGETi töögraafikut muu hulgas (kuid mitte ainult) kõrvalsüsteemi mõjutava rikke tõttu. Sellise otsuse teevad eurosüsteemi keskpangad ühiselt.

4. Muude sündmuste korral, mis võivad mõjutada TARGETi tavapärast talitlust, jälgib ja haldab asjaomane eurosüsteemi keskpank selliseid sündmusi, et vältida ülekandumist TARGETi sujuvale toimimisele.

5. Eurosüsteemi keskpangad peavad säilitama ühenduse eriolukorra lahendusega.

Artikkel 20

Nõuete käsitlemine TARGETi hüvitusskeemis

1. Kui EKP nõukogu ei ole otsustanud teisiti, toimub I lisa II liites sätestatud hüvitusmenetlus kooskõlas käesoleva artikliga.

2. Keskpank, kelle osaleja esitab hüvitamise nõude, annab hüvitamise nõude kohta eelhinnangu ja suhtleb hindamisega käigus osalejaga. Seda keskpanka aitavad teised asjaomased keskpangad, kui see on nõuete hindamiseks vajalik. Asjaomane keskpank teavitab EKPd ja kõike teisi asjaomaseid keskpanku kohe, kui ta saab teada esitatud nõudest.

3. Üheksa nädala jooksul pärast TARGETi talitlushäire tekkimist koostab nõude esitanud osaleja keskpank esialgse hindamisaruande, mis sisaldab keskpanga hinnangut saadud nõuete kohta, ning esitab selle EKP-le ja kõigile teistele asjaomastele keskpankadele.

4. Viie nädala jooksul pärast esialgse hindamisaruande saamist annab EKP nõukogu kõikidele saadud nõuetele lõpphinnangu ning otsustab asjaomastele osalejatele tehtavate hüvitisepakkumuste üle. Viie tööpäeva jooksul pärast lõpphinnangu koostamist teatab EKP lõpphinnangu tulemustest asjaomastele keskpankadele. Need keskpangad teavitavad kohe oma osalejaid lõpphinnangu tulemustest ja kohastel juhtudel hüvitisepakkumuse üksikasjadest, lisades nõustumuskirja vormi.

5. Kahe nädala jooksul pärast I lisa II liite punkti 4 alapunkti d viimases lauses sätestatud tähtaja möödumist teatab keskpank EKP-le ja teistele asjaomastele keskpankadele millised hüvitisepakkumused võeti vastu ja millised hüvitisepakkumused lükati tagasi.

6. Keskpangad teatavad EKP-le kõikidest nõuetest, mida nende osalejad on neile esitanud väljaspool TARGETi hüvitusskeemi, kuid mis on seotud TARGETi talitlushäirega.

Artikkel 21

TARGETi talitlushäirega põhjustatud kahju käsitlemine

1. TARGETi talitlushäire korral: a) Maksja poolel: keskpank, kelle juures on maksja tehtud hoius, saab teatavat finantstulu, mis tuleneb erinevusest eurosüsteemi põhiliste refinantseerimisoperatsioonide intressimäära ja hoiustamise määra vahel, mida kohaldatakse eurosüsteemi hoiustamise püsivõimaluse kasutamise marginaalse suurenemise suhtes TARGETi talitlushäire kestel arveldamata raha ülekandmise korralduste summas. Kui maksjale jääb tasustamata vahendite ülejääk, on finantstulu eurosüsteemi põhilise refinantseerimisoperatsiooni intressimäär, mida kohaldatakse intressita jäägi summale TARGETi talitlushäire kestel arveldamata raha ülekandmise korralduste summas. b) Makse saaja poolel: keskpank, kellelt makse saaja on laenanud laenamise püsivõimalust kasutades, saab teatavat finantstulu, mis tuleneb erinevusest laenamise püsivõimaluse intressimäära ja eurosüsteemi põhiliste refinantseerimisoperatsioonide intressimäära vahel, mida kohaldatakse eurosüsteemi laenamise püsivõimaluse kasutamise marginaalse suurenemise suhtes TARGETi talitlushäire kestel arveldamata raha ülekandmise korralduste summas.

2. EKP finantstulu on järgmine: a) tulu seoses TARGETi ühendusega RKPdega, mis tuleneb nende TARGETi ühendusega RKPde päevalõpujääkide erinevast tasustamisest seoses EKPga; ja b) trahvimäära summa, mille EKP saab TARGETi ühendusega RKPdelt, kui mõni nendest TARGETi ühendusega RKPdest kohaldab osalejale trahvi seoses päevasisese laenu hilinenud tagasimaksega kooskõlas eurosüsteemi keskpankade ja TARGETi ühendusega RKPde vahelises lepingus sätestatuga.

3. Keskpangad koondavad lõigetes 1 ja 2 osutatud finantstulu ja tekkivat koondatud tulu kasutatakse nendele keskpankadele hüvitise maksmiseks, kellel tekkisid kulud hüvitise maksmise tõttu nende osalejatele. Mis tahes muud finantstulud või finantskulud, mis keskpankadel tekivad seoses oma osalejatele hüvitise maksmisega, jagatakse eurosüsteemi keskpankade vahel kooskõlas EKP kapitali märkimise alusega.

Artikkel 22

Tagatiseõigus allkontode vahendite suhtes ja eurosüsteemisisene garantii

1. RTGSi kõrvalsüsteemi arvelduskorraga C seotud kõrvalsüsteemi ülekandekorralduste arveldamiseks tagab iga oma RTGSi eriotstarbelise rahakonto omanikule allkonto avanud eurosüsteemi keskpank, et selliste allkontode jääke (sealhulgas selle jäägi suurenemised või vähenemised, mis tulenevad süsteemidevahelise arvelduse maksete krediteerimisest või debiteerimisest allkontol või allkontole või likviidsusülekannete krediteerimisest allkontole) kõrvalsüsteemi arveldustsükli alguse hetkel, saab kasutada ainult selle RTGSi kõrvalsüsteemi arvelduskorraga C seotud kõrvalsüsteemi ülekandekorralduste arveldamiseks. See kehtib olenemata mis tahes maksejõuetusmenetlusest asjaomase RTGSi eriotstarbelise rahakonto omaniku suhtes ja olenemata sellise RTGSi eriotstarbelise rahakonto omaniku allkontoga seotud individuaalsetest täitemeetmetest.

2. Iga kord, kui RTGSi eriotstarbelise rahakonto omaniku allkontole kantakse üle likviidsust ja eurosüsteemi keskpank ei ole kõrvalsüsteemi keskpank, kinnitab see eurosüsteemi keskpank pärast kõrvalsüsteemi teadet (sõnumiga „Töötsükli algus“) asjaomase kõrvalsüsteemi allkonto jäägi ja tagab sellega kõrvalsüsteemi keskpangale makse selle konkreetse jäägi ulatusel. Jäägi kinnitamise teates kõrvalsüsteemile tuleb esitada ka õiguslikult siduv kõrvalsüsteemi keskpanga tahteavaldus tagada sellele kõrvalsüsteemile makse kinnitatud jäägi ulatuses. Kinnitades selle jäägi suurenemist või vähenemist süsteemidevahelise arvelduse kõrvalsüsteemi ülekandekorralduste krediteerimise või debiteerimise tulemusel allkontodelt või allkontodele või likviidsusülekannete tulemusel allkontole, deklareerivad nii eurosüsteemi keskpank, kes ei ole selle kõrvalsüsteemi keskpank, kui ka kõrvalsüsteemi keskpank maksesumma garantii suurenemise või vähenemise. Mõlemad garantiid on tagasivõtmatud, tingimusteta ja kuuluvad maksmisele esimesel nõudmisel. Mõlemad garantiid lõpevad kõrvalsüsteemi teatega arvelduse lõpuleviimise kohta (sõnumiga „Töötsükli lõpp”).







IV JAGU

ÜLEMINEKU- JA LÕPPSÄTTED

Artikkel 23

Vaidluste lahendamine ja kohaldatav õigus

1. Käesoleva suunisega seotud vaidluse korral eurosüsteemi keskpankade vahel peavad asjaomased pooled selle lahendama kooskõlas vastastikuse mõistmise memorandumiga EKPSi-siseste vaidluste lahendamise korra kohta.

2. Erandina lõikest 1, kui pooled ei suuda kokkuleppega lahendada vaidlust, mis puudutab ülesannete jaotust 2. tasandi ja 3. tasandi vahel, lahendab sellise vaidluse EKP nõukogu.

3. Lõikes 1 osutatud vaidluse puhul määratakse poolte vastastikused õigused ja kohustused kindlaks eelkõige käesolevas suunises sätestatud reeglite ja korra alusel. TARGETi osasüsteemide vahelisi raha ülekandmise korraldusi käsitlevates vaidlustes tuleb täiendavalt kohaldada makse saaja eurosüsteemi keskpanga liikmesriigi õigust, kui see ei ole vastuolus käesoleva suunisega.

Artikkel 24

Suunise 2013/47/EL (EKP/2012/27) kehtetuks tunnistamine

▼M1

1. Suunis EKP/2012/27 tunnistatakse kehtetuks alates 20. märtsist 2023.

▼B

2. Viiteid kehtetuks tunnistatud suunisele käsitletakse viidetena käesolevale suunisele.

Artikkel 25

Jõustumine ja rakendamine

1. Käesolev suunis jõustub päeval, mil sellest teatatakse keskpankadele liikmesriikides, mille rahaühik on euro.

▼M1

2. Eurosüsteemi keskpangad peavad käesolevat suunist järgima alates 20. märtsist 2023.

▼B

3. ►M1 ◄ Nad teatavad EKP-le nende meetmetega seotud dokumentidest ja vahenditest hiljemalt 19. aprilliks 2022. Keskpangad liikmesriikides, mille rahaühik on euro, võtavad meetmed, mis on vajalikud käesoleva suunise järgimiseks, ja kohaldavad neid alates 20. märtsist 2023.Nad teatavad EKP-le nende meetmetega seotud dokumentidest ja vahenditest hiljemalt 19. aprilliks 2022.

Artikkel 26

Muud sätted ja üleminekusätted

1. Artikli 25 lõikes 2 nimetatud kuupäeval osaleja: a) kannab TARGET2 maksemooduli kontode jäägid üle asjaomastele osaleja poolt kindlaks määratud peamistele rahakontodele; b) TARGET2 TIPS eriotstarbelised rahakontod muutuvad TIPS eriotstarbelisteks rahakontodeks; c) TARGET2 T2Si eriotstarbelised rahakontod muutuvad T2Si eriotstarbelisteks rahakontodeks; d) TARGET2 tehnilised kontod, TARGET2 TIPS kõrvalsüsteemi tehnilised kontod ja TARGET2 tagatisvahendite kontod kõrvalsüsteemi arveldusmenetlusteks muutuvad vastavalt RTGSi kõrvalsüsteemi tehnilisteks kontodeks, TIPS kõrvalsüsteemi tehnilisteks kontodeks ja kõrvalsüsteemi tagatisvahendite kontodeks; e) kannab kohalike kontode jäägid üle osaleja poolt kindlaks määratud peamistele rahakontodele.

2. Osalejad ei kanna lõike 1 kohase jääkide ülekandmise tulemusena mingit kahjumit ega saa kasumit.

3. Eurosüsteemisiseste kohustuste, mis tulenevad eri TARGET2 osasüsteemide osalejate vaheliste maksete arveldamisest suunise 2013/47/EL (EKP/2012/27) artikli 6 alusel, kirjendamist jätkatakse TARGETis kooskõlas käesoleva suunise artikliga 6.

4. Olenemata I lisa I osa artikli 5 lõike 1 punktidest d ja e, jäävad suunise 2013/47/EL (EKP/2012/27) artikli 13 või selle suunise II lisa artikli 8 lõike 2, IIA lisa artikli 6 lõike 2 ja IIB lisa artikli 6 lõike 2 alusel eurosüsteemi keskpankadelt taotletud õigusvõime ja õiguskeskkonna hinnangud käesoleva suunise kohaldamisel kehtima.

5. Olenemata I lisa II osa artikli 10 lõike 2 punktist d, jääb kehtima juurdepääs päevasisesele laenule, mille EKP nõukogu on andnud suunise 2013/47/EL (EKP/2012/27) III lisa punkti 2 alapunkti e alusel.

6. EKP nõukogu poolt kooskõlas suunise 2013/47/EL (EKP/2012/27) II lisa artiklis 1 esitatud „kontserni“ määratlusega tunnustatud kontserne tunnustatakse jätkuvalt ja neid käsitatakse panganduskontsernidena käesoleva suunise tähenduses.

Artikkel 27

Adressaadid, rakendusmeetmed ja aruandlus 1. tasandile

1. Käesolev suunis on adresseeritud kõikidele eurosüsteemi keskpankadele.

2. EKP nõukogule esitatakse igal aastal 2. tasandi aruanne, mis sisaldab teavet, mida EKP nõukogu vajab oma kohustuste täitmiseks 1. tasandina.









I LISA

TARGETIS OSALEMISE ÜHTSED TINGIMUSED

I OSA

Üldtingimused

Artikkel 1

Kohaldamisala

Käesolevas I osas sätestatud tingimused reguleerivad [keskpanga] ja tema TARGET-[keskpangas/riigis] osalejate vahelisi suhteid. Järgmistes II, III, IV, V, VI ja VII osas sätestatud tingimusi kohaldatakse juhul, kui osalejad soovivad ja neile antakse üks või mitu nendes osades kirjeldatud kontot. Käesoleva lisa I–VII osas sätestatud tingimusi nimetatakse käesolevas suunises ühiselt „ühtseteks tingimusteks“ või „tingimusteks“.

Artikkel 2

Liited

1. Järgmised liited moodustavad käesolevate tingimuste lahutamatu osa: I liide: Raha ülekandmise korralduste töötlemise tehniline kirjeldus II liide: TARGETi hüvitusskeem III liide: Õigusvõime hinnangu ja õiguskeskkonna hinnangu nõuded IV liide: Talitluspidevuse ja eriolukorra meetmed V liide: TARGETi töökorralduse ajakava VI liide: Tasud VII liide: Infoturbe halduse ja talitluspidevuse halduse nõuded [VIII liide: Vajaduse korral lisada: Käesoleva suunise III lisas esitatud mõistete loetelu]

2. Liite teksti ja käesolevate tingimuste vastuolu korral kohaldatakse käesolevate tingimuste sätet.

Artikkel 3

TARGETi üldkirjeldus

1. TARGETi õiguslikuks struktuuriks on maksesüsteemide kogum, mis koosneb kõigist TARGETi osasüsteemidest, mis on kõik eraldi määratletud „süsteemidena“ vastavalt direktiivi 98/26/EÜ rakendavatele riigisisestele õigusaktidele.

2. TARGET koosneb eurodes makseid arveldavatest maksesüsteemidest, mis arveldavad keskpangarahas ja pakuvad keskseid likviidsuse juhtimise teenuseid, maksete reaalajalist brutoarveldust ja kõrvalsüsteemi arveldusteenuseid ning võimaldavad rahamakseid seoses väärtpaberiarvelduste ja välkmaksete arveldusega.

3. TARGET pakub: a) peamisi rahakontosid keskpanga operatsioonide arvelduseks; b) RTGSi eriotstarbelisi rahakontosid maksete suure väärtusega reaalajaliseks brutoarvelduseks ja allkontosid, kui see on vajalik kõrvalsüsteemi arvelduseks; c) T2Si eriotstarbelisi rahakontosid väärtpaberiarveldusega seotud rahamakseteks; d) TIPS eriotstarbelisi rahakontosid välkmaksete arvelduseks; ja e) järgmisi kontosid kõrvalsüsteemi arvelduseks: i) RTGSi kõrvalsüsteemi tehnilised kontod; ii) kõrvalsüsteemi tagatisvahendite kontod; ja iii) TIPS kõrvalsüsteemi tehnilised kontod.

Iga TARGET-[keskpanga] konto identifitseeritakse kordumatu kontonumbri abil, mis koosneb I lisa I liite punktis 2 kirjeldatud elementidest.

Artikkel 4

Juurdepääsutingimused

1. Järgmist liiki üksustel on õigus saada taotluse alusel osalejaks TARGET-[keskpangas/riigis]: a) ELis või EMPs asuvad krediidiasutused, k.a juhul, kui nad tegutsevad ELis või EMPs asuva filiaali kaudu; b) krediidiasutused, mis asuvad väljaspool EMPd, kui nad tegutsevad ELis või EMPs asuva filiaali kaudu; c) liikmesriikide keskpangad ja EKP;

eeldusel et punktides a ja b nimetatud üksuste suhtes ei kohaldata Euroopa Liidu Nõukogu või liikmesriikide poolt vastavalt Euroopa Liidu toimimise lepingu artikli 65 lõike 1 punktile b, artiklile 75 või artiklile 215 kehtestatud piiravaid meetmeid, mille rakendamine on pärast EKP teavitamist [keskpanga] hinnangul vastuolus TARGETi sujuva toimimisega.

2. [Keskpank] võib omal äranägemisel võtta osalejateks ka järgmisi üksusi: a) liikmesriikide kesk- või piirkondlike valitsuste rahandusasutused; b) liikmesriikide avaliku sektori asutused, kes on volitatud hoidma klientide kontosid; c) i) ELis või EMPs asuvad investeerimisühingud, k.a juhul, kui nad tegutsevad ELis või EMPs asuva filiaali kaudu; ja ii) väljaspool EMPd asuvad investeerimisühingud, kui nad tegutsevad ELis või EMPs asuva filiaali kaudu; d) kõrvalsüsteeme haldavad ja selles pädevuses tegutsevad üksused, ja e) krediidiasutused või punktides a kuni c osutatud mis tahes liiki üksused, kui need krediidiasutused või üksused asuvad riigis, kellega liit on sõlminud valuutalepingu, mille kohaselt neil üksustel on juurdepääs liidu maksesüsteemidele valuutalepingus sätestatu kohaselt ning tingimusel, et nende asukohariigi õiguskord on võrdväärne vastavate liidu õigusaktidega.

Artikkel 5

Taotluste esitamise kord

1. TARGET-[keskpangas/riigis] osalejaks saamiseks peab üksus olema artikli 4 lõikes 1 nimetatud üksus või üksus, mille [keskpank] võib artikli 4 lõike 2 kohaselt vastu võtta, ning ta peab vastama järgmistele nõuetele: a) installeerima, haldama ja käitama vajaliku TARGET-[keskpanga/riigiga] ühendatud IT-infrastruktuuri, jälgima ja tagama selle turvalisust ning olema võimeline sisestama selles raha ülekandmise korraldusi. Seda tehes võivad osalejad kasutada kolmandaid isikuid, jäädes ise täielikult ainuvastutavaks; b) läbima [keskpanga] poolt nõutavad testid; c) kui ta taotleb RTGSi eriotstarbelist rahakontot, T2Si eriotstarbelist rahakontot või TIPS eriotstarbelist rahakontot, peab tal olema ka peamise rahakonto [keskpangas] või seal selle avama; d) esitama õigusvõime hinnangu III liites kehtestatud vormis, kui [keskpank] ei ole saanud sellise õigusvõime hinnangu raames antavat teavet ja avaldusi juba muudel asjaoludel; e) artikli 4 lõike 1 punktis b ja artikli 4 lõike 2 punkti c alapunktis ii osutatud üksuste korral esitama III liites kehtestatud vormis õiguskeskkonna hinnangu, kui [keskpank] ei ole saanud sellise õiguskeskkonna hinnangu raames antavat teavet ja avaldusi juba muudel asjaoludel; f) kui taotleja taotleb TIPS eriotstarbelist rahakontot, siis on ta kohustunud järgima SCT Inst skeemi, olles sõlminud SEPA välkkreeditkorralduste järgimise kokkuleppe; g) kui taotleja taotleb TIPS kõrvalsüsteemi tehnilist kontot, siis on ta esitanud tõendid selle kohta, et Euroopa Maksenõukogule (EPC) on esitatud kinnituskiri, mis tõendab tema tahet olla SCT Inst nõuetele vastav kliiringu- ja arveldusmehhanism (CSM).

2. Taotlejad peavad esitama [keskpangale] taotluse, lisades sellele vähemalt järgmised dokumendid/teabe: a) täidetud vorm, mis on antud [keskpanga] poolt viitandmete kogumiseks; b) õigusvõime hinnang, kui seda nõuab [keskpank], ning õiguskeskkonna hinnang, kui seda nõuab [keskpank]; c) kui taotleja taotleb TIPS eriotstarbelist rahakontot, siis tõend SCT Inst skeemi järgimise kohta; d) kui taotleja taotleb TIPS kõrvalsüsteemi arvelduskorra kasutamist, siis ta on esitanud Euroopa Maksenõukogule (EPC) kinnituskirja, mis näitab tema tahet olla SCT Inst nõuetele vastav kliiringu- ja arveldusmehhanism (CSM); e) kui taotleja määrab makseagendi, siis tõend selle kohta, et makseagent on nõustunud selles rollis tegutsema.

3. Taotlejad, kes on juba TARGETis osalejad ja taotlevad uut kontot, nagu on kirjeldatud järgmistes sätetes: i) III osa (RTGSi eriotstarbeline rahakonto); ii) IV osa (T2Si eriotstarbeline rahakonto); iii) V osa (TIPS eriotstarbeline rahakonto); iv) VI osa (RTGSi kõrvalsüsteemi tehniline konto); ja/või v) VII osa (TIPS kõrvalsüsteemi tehniline konto), peavad vastama lõigete 1 ja 2 sätetele ulatuses, mis on asjakohane taotletud uue kontoteenuse puhul.

4. [Keskpank] võib nõuda mis tahes lisateavet, mida ta peab vajalikuks TARGETi konto avamise taotluse lahendamiseks.

5. [Keskpank] jätab osalemistaotluse rahuldamata, kui: a) taotleja ei ole artikli 4 lõikes 1 kirjeldatud tingimustele vastav üksus ega üksus, mille [keskpank] võib artikli 4 lõike 2 kohaselt vastu võtta; b) üks või mitu lõikes 1 osutatud osalemisnõuet ei ole täidetud; ja/või c) [keskpanga] hinnangul võib kõnealune osalemine ohustada TARGET-[keskpanga/riigi] või mis tahes muu TARGETi osasüsteemi üldist stabiilsust, usaldatavust ja ohutust või [keskpanga] võimet täita [viide asjakohasele riigi õigusaktile] ning Euroopa Keskpankade Süsteemi ja Euroopa Keskpanga põhikirjas sätestatud ülesandeid, või kujutab ohtu seoses usaldatavusnõuetega.

6. [Keskpank] teatab oma otsusest TARGET-[keskpangas/riigis] osalejaks saamise taotluse kohta taotlejale ühe kuu jooksul alates [keskpanga] poolt taotluse kättesaamisest. Kui [keskpank] nõuab vastavalt lõikele 4 lisateavet, tuleb otsusest teatada ühe kuu jooksul [keskpanga] poolt taotlejalt selle teabe saamisest. Taotluse rahuldamata jätmise otsus olema põhjendatud.

Artikkel 6

Osalejad

1. Osalejatel, kes ei ole kõrvalsüsteemid, peab olema [keskpangas] vähemalt üks peamine rahakonto ning neil võib samuti olla [keskpangas] üks või mitu RTGSi eriotstarbelist rahakontot, T2Si eriotstarbelist rahakontot ja/või TIPS eriotstarbelist rahakontot.

2. RTGSi kõrvalsüsteemi arvelduskorda või TIPS kõrvalsüsteemi arvelduskorda kasutava kõrvalsüsteemi suhtes kohaldatakse käesolevas osas ning VI või VII osas sätestatud tingimusi. Neil võib olla üks või mitu peamist rahakontot, T2Si eriotstarbelist rahakontot ning erandkorras ja [keskpanga] heakskiidul üks või mitu RTGSi eriotstarbelist rahakontot, välja arvatud mis puudutab välkmaksete kliirimist SCT Inst skeemi alusel. Kui kõrvalsüsteemil on RTGSi eriotstarbeline rahakonto või T2Si eriotstarbeline rahakonto, peab tal olema [keskpangas] ka vähemalt üks peamine rahakonto. Kui kõrvalsüsteemil on üks või mitu peamist rahakontot või RTGSi eriotstarbelist rahakontot või või T2Si eriotstarbelist rahakontot, kohaldatakse ühtlasi käesoleva suunise vastavaid osi.

Artikkel 7

Muude üksuste kui osaleja juurdepääs osaleja kontole

1. Kui see on tehniliselt võimalik, võib osaleja anda ühele või mitmele tema määratud üksusele juurdepääsu oma TARGETi kontodele raha ülekandmise korralduste andmiseks ja muude toimingute tegemiseks.

2. Osaleja poolt vastavalt lõikele 1 määratud üksuste esitatud raha ülekandmise korraldused või nende poolt saadud rahalised vahendid loetakse osaleja enda poolt esitatuks või saaduks.

3. Sellised raha ülekandmise korraldused ja lõikes 1 osutatud üksuse või üksuste tehtud mis tahes muud toimingud on osalejale siduvad, olenemata selle osaleja ja sellise üksuse vaheliste lepingu- või muude kokkulepete sisust või täitmata jätmisest.

Artikkel 8

Arvete esitamine

1. [Keskpank] tuvastab tasulised toimingud vastavalt VI liitele ja kirjendab need sellele osalejale, kes on selle tasulise toimingu teinud.

2. Kõik tasud, mis kuuluvad maksmisele seoses kõrvalsüsteemi poolt esitatud raha ülekandmise korralduse või saadud rahaülekandega, olenemata sellest, kas ta kasutab RTGSi kõrvalsüsteemi arvelduskorda või RTGSi eriotstarbelist rahakontot, nõutakse sisse üksnes sellelt kõrvalsüsteemilt.

3. Artiklis 7 osutatud määratud üksuste ning samuti osaleja nimel tegutsevate keskpankade poolt tehtud tasulised toimingud kirjendatatakse sellele osalejale.

4. [Keskpank] väljastab osalejale eraldi arved järgmistes osades kirjeldatud asjaomaste teenuste kohta: i) III osa (RTGSi eriotstarbeline rahakonto); ii) IV osa (T2Si eriotstarbeline rahakonto); iii) V osa (TIPS eriotstarbeline rahakonto); iv) VI osa (RTGSi kõrvalsüsteemi arvelduskorrad); ja v) VII osa (TIPS kõrvalsüsteemi arvelduskord).

5. [Keskpank] arveldab iga arve osaleja peamise rahakonto otsedebiteerimise teel, välja arvatud juhul, kui osaleja on määranud teise TARGETis (mis võib olla TARGET-[keskpangas/riigis] või muus osasüsteemis) osaleja makseagendiks ja andnud [keskpangale] korralduse debiteerida selle makseagendi peamist rahakontot. Selline korraldus ei vabasta osalejat kohustusest tasuda iga arve.

6. Kui on määratud makseagent, esitab osaleja [keskpangale] tõendid selle kohta, et makseagent on nõustunud selles rollis tegutsema.

7. Käesoleva artikli kohaldamisel käsitletakse iga kõrvalsüsteemi eraldi, isegi kui kahte või enamat neist käitab üks ja sama juriidiline isik, ning olenemata sellest, kas kõrvalsüsteem on määratud direktiivi 98/26/EÜ alusel või mitte. Kõrvalsüsteemi puhul, mida ei ole määratud direktiivi 98/26/EÜ alusel, määratletakse see kõrvalsüsteemina järgmiste kriteeriumide alusel: a) tegu on lepingu (näiteks osalejate ja süsteemi käitaja vahel) või õigusakti alusel toimiva korraga; b) selles osalejaid on mitu; c) selles kehtivad ühtsed eeskirjad reeglid ja standardlepingud; ja d) selle ülesanne on maksete ja/või väärtpaberitehingute kliirimine, tasaarveldamine ja/või arveldamine osalejate vahel.

Artikkel 9

Arveldusrühmad

1. Osaleja taotlusel loob [keskpank] arveldusrühma, mis võimaldab oma liikmetel saada kasu RTGSi eriotstarbeliste rahakontode suhtes kohaldatavast kahanevast hinnast. Arveldusrühma võivad kuuluda ainult samasse panganduskontserni kuuluvad RTGSi eriotstarbelise rahakonto omanikud ühest või mitmest TARGETi osasüsteemist.

2. RTGSi eriotstarbelise rahakonto omaniku taotlusel lisab [keskpank] selle RTGSi eriotstarbelise rahakonto omaniku arveldusrühma, mis võib olla TARGET-[keskpangas/riigis] või muus TARGETi osasüsteemis, või eemaldab ta sealt. RTGSi eriotstarbelise rahakonto omanik teavitab sellisest taotlusest kõiki teisi arveldusrühma liikmeid enne selle esitamist.

3. Arveldusrühma kuuluvate RTGSi eriotstarbelise rahakonto omanikele esitatakse eraldi arve vastavalt artiklile 8.

Artikkel 10

[Keskpanga] ja osalejate kohustused

1. [Keskpank] osutab käesolevate tingimuste II, III, IV, V, VI ja VII osas kirjeldatud teenuseid, kui osaleja on need teenused valinud ja talle on antud neis osades osutatud konto. Kui käesolevates tingimustes või kehtivas õiguses ei ole sätestatud teisiti, peab [keskpank] kasutama oma käesolevate tingimuste kohaste kohustuste täitmiseks kõiki tema käsutuses olevaid mõistlikke võimalusi, võtmata kohustust tagada tulemuse saavutamine.

2. [Keskpank] osutab teenuseid käesolevate tingimuste kohaselt. 3. tasandi RKPde tegevust ja tegevusetust käsitatakse [keskpanga] tegevuse või tegevusetusena, mille eest ta vastutab vastavalt artiklile 22. Osalemine käesolevate tingimuste kohaselt ei loo lepingulist suhet osaleja ja 3. tasandi RKP vahel viimatinimetatu tegutsemisel 3. tasandi RKPna. Juhised, teated või teave, mille osaleja saab TARGETist või saadab sinna seoses käesolevate tingimuste alusel osutatavate teenustega, loetakse saaduks [keskpangalt] või saadetuks [keskpangale].

3. Osaleja maksab [keskpangale] tasusid vastavalt artiklile 8.

4. Osaleja tagab, et ta on tehniliselt ühendatud TARGET-[keskpanga/riigiga] vastavalt V liites sätestatud TARGETi töökorralduse ajakavale. Seda kohustust võib täita artiklis 7 osutatud määratud üksuse kaudu.

5. Osaleja avaldab ja kinnitab [keskpangale], et tema käesolevatest tingimustest tulenevate kohustuste täitmine ei riku ühtegi talle kohustuslikku õigusakti, määrust, põhikirja ega lepingut.

6. Osaleja tasub kõik kohaldatavad riigilõivud või muud dokumenditasud või -lõivud, samuti kõik muud kulud, mida osaleja kannab oma TARGETi konto avamisel, haldamisel või sulgemisel.

Artikkel 11

Koostöö ja teabevahetus

1. Käesolevate tingimuste kohaselt oma kohustusi täites ja oma õigusi kasutades peavad [keskpank] ja osalejad tegema tihedat koostööd TARGET-[keskpanga/riigiga] stabiilsuse, usaldusväärsuse ja ohutuse tagamiseks. Nad esitavad üksteisele kogu teabe või dokumendid, mis puudutavad nende vastavate kohustuste täitmist ja käesolevatest tingimustest tulenevate vastavate õiguste kasutamist, ilma et see piiraks pangasaladuse hoidmise kohustusi.

2. [Keskpank] loob süsteemi tugikeskuse ja haldab seda, et abistada osalejaid seoses süsteemi tegevuses esinevate probleemidega.

3. Ajakohastatud teave iga teenuse tööseisu kohta avaldatakse TARGETi infosüsteemis (TARGET Information System, TIS) EKP veebisaidi asjaomasel veebilehel.

4. [Keskpank] võib edastada osalejatele süsteemi puudutavaid teateid levisõnumite teel või, kui see viis ei ole kättesaadav, siis mis tahes muu sobiva sidevahendi abil.

5. Osalejad ajakohastavad õigeaegselt olemasolevaid võrdlusandmete kogumise vorme ja esitavad uued võrdlusandmete kogumise vormid [keskpangale]. Osalejad peavad kontrollima [keskpanga] poolt TARGET-[keskpanka/riiki] sisestatud neid puudutava teabe õigsust.

6. Osaleja volitab käesolevaga [keskpanka] edastama 3. tasandi RKPdele mis tahes teavet osalejate kohta, mida 3. tasandi RKPd võivad vajada vastavalt 3. tasandi RKPde ja eurosüsteemi keskpankade vahelistele kokkulepetele, mis käsitlevad 3. tasandi RKPde poolt teenuste osutamist.

7. Osalejad peavad teatama [keskpangale] kõikidest oma õigusvõime muutustest ja seadusandlikest muudatustest, mis mõjutavad nende õiguskeskkonna hinnangus käsitletud asjaolusid, nagu on ette nähtud III liites sätestatud nõuetes.

8. [Keskpank] võib igal ajal nõuda artikli 5 lõike 1 punktides d ja e osutatud õigusvõime või õiguskeskkonna hinnangu ajakohastamist või uuendamist.

9. Osalejad peavad viivitamatult teavitama [keskpanka], kui esineb nendega seotud probleemsündmus või kui nende suhtes kohaldatakse kriisiennetuse või kriisilahenduse meetmeid Euroopa Parlamendi ja nõukogu direktiivi 2014/59/EL ( 4 ) tähenduses või muu samaväärse kehtiva õigusakti alusel.

Artikkel 12

Kontode tasustamine

1. Peamisi rahakontosid, eriotstarbelisi rahakontosid ja nende allkontosid tasustatakse nullprotsendilise intressimääraga või hoiustamise püsivõimaluse intressimääraga, sõltuvalt sellest, kumb on madalam, välja arvatud juhul, kui neid kasutatakse järgmiseks: a) kohustusliku reservi hoidmiseks; b) ülemääraste reservide hoidmiseks; c) valitsuse hoiuste hoidmiseks vastavalt määratlusele Euroopa Keskpanga suunise (EL) 2019/671 (EKP/2019/7) ( 5 ) artikli 2 punktis 5.

Kohustuslikult reservilt tasu arvutamisel ja maksmisel juhindutakse nõukogu määrusest (EÜ) nr 2531/98 ( 6 ) ja määrusest (EL) 2021/378 (EKP/2021/1).

Ülemäärastelt reservidelt tasu arvutamisel ja maksmisel juhindutakse Euroopa Keskpanga otsusest (EL) 2019/1743 (EKP/2019/31) ( 7 ).

Valitsuse hoiuste puhul reguleerivad nende tasustamist suunise (EL) 2019/671 (EKP/2019/7) artikli 4 sätted nende valitsuse hoiuste kohta.

2. TIPS kõrvalsüsteemi tehnilisel kontol või RTGSi kõrvalsüsteemi tehnilisel kontol kõrvalsüsteemi arvelduskorra D jaoks hoitavaid üleööjääke ja tagatisvahendeid, sealhulgas kõrvalsüsteemi tagatisvahendite kontol hoitavaid vahendeid, tasustatakse hoiustamise püsivõimaluse intressimääraga.

Artikkel 13

Kontode haldamine

1. Osalejad jälgivad ja haldavad oma kontode likviidsust kooskõlas TARGETi töökorralduse ajakavaga vastavalt V liites sätestatule ning teevad tehingutasandi kooskõlastava võrdlemise vähemalt üks kord päevas. Seda kohustust võib täita artiklis 7 osutatud määratud üksuse kaudu.

2. Osaleja kasutab kontode kooskõlastavaks võrdlemiseks [keskpanga] pakutavaid vahendeid, eelkõige igale osalejale kättesaadavaks tehtud igapäevast kontoaruannet. Seda kohustust võib täita artiklis 7 osutatud määratud üksuse kaudu.

3. Osalejad teavitavad viivitamata [keskpanka] iga nende kontoga seotud mittevastavusest.

Artikkel 14

Kohustuslikud reservid

1. Sellise osaleja taotlusel, kelle suhtes kohaldatakse kohustusliku reservi nõuet, märgib [keskpank] ühe või mitu sellele osalejale TARGET-[keskpangas/riigis] kuuluvat TARGETi peamist rahakontot või eriotstarbelist rahakontot selliseks kontoks, mida hoitakse kohustusliku reservi nõuete täitmiseks.

2. Kohustusliku reservi nõuete täitmiseks, kui see on osaleja suhtes kohaldatav, võetakse arvesse selle osaleja kõikide [keskpangas] hoitavate ja selleks otstarbeks märgitud kontode päevalõpujääkide summat.

Artikkel 15

Alam- ja ülempiirid

1. Osaleja võib määrate oma peamisele rahakontole või eriotstarbelistele rahakontodele alam- ja ülempiiri.

2. Osaleja võib valida, kas ta soovib teadet alam- või ülempiiri ületamise korral. Lisaks võib osaleja peamiste rahakontode või RTGSi eriotstarbeliste rahakontode puhul valida, kas ületamine käivitab reeglipõhise likviidsuse ülekandmise korralduse.

3. Likviidsuse ülekandmise korralduse arveldamine ei käivita kontrolli, kas alam- või ülempiiri on ületatud.

Artikkel 16

Kontoseirerühm

1. Peamise rahakonto omanik võib luua ühe või mitu kontoseirerühma, et jälgida mitme peamise rahakonto või eriotstarbelise rahakonto likviidsust, ning temast saab iga tema loodud kontoseirerühma juhtliige.

2. Osaleja võib lisada oma iga TARGET-[keskpangas/riigis] või mis tahes muus TARGETi osasüsteemis avatud peamise rahakonto või eriotstarbelise rahakonto ühte või mitmesse kontoseirerühma ja saada seeläbi selle kontoseirerühma liikmeks. Kontoseirerühma liige võib igal ajal algatada oma konto eemaldamise sellest kontoseirerühmast. Osaleja teavitab kontoseirerühma juhtliiget enne konto lisamist või konto eemaldamist sellest kontoseirerühmast.

3. Ainult kontoseirerühma juhtliige saab vaadata kõikide sellesse kontoseirerühma kuuluvate kontode jääke.

4. Juhtliige võib kontoseirerühma kustutada ning ta peab enne kustutamist teavitama teisi kontoseirerühma liikmeid.

Artikkel 17

Raha ülekandmise korralduste vastuvõtmine ja tagasilükkamine

1. Osalejate poolt esitatud raha ülekandmise korraldused loetakse vastuvõetuks [keskpanga] poolt, kui: a) ülekandesõnum vastab I liites kirjeldatud TARGETi tehnilistele nõuetele; b) sõnum vastab I liites kirjeldatud vormindamiseeskirjadele ja tingimustele; c) sõnum läbib I liites kirjeldatud unikaalsuse kontrolli; d) kui maksja konto(de) debiteerimine või makse saaja konto(de) krediteerimine on peatatud, on saadud peatatud osaleja keskpanga selgesõnaline nõusolek; e) raha ülekandmise korralduse andmisel RTGSi kõrvalsüsteemi arvelduskorra raames kuulub osaleja konto selle kõrvalsüsteemi poolt taotletud arveldava panga kontorühma, nagu on ette nähtud VI osa artikli 1 lõikes 7, ja f) asjakohastel juhtudel süsteemidevahelise arvelduse korral RTGSi kõrvalsüsteemi arvelduskorra raames on asjaomane kõrvalsüsteem hõlmatud VI osa artiklis 9 ette nähtud süsteemidevahelise arveldusega.

2. [Keskpank] lükkab viivitamata tagasi iga raha ülekandmise korralduse, mis ei vasta lõikes 1 sätestatud tingimustele. [Keskpank] teavitab osalejat igast raha ülekandmise korralduse tagasilükkamisest I liites sätestatud korras.

Artikkel 18

Raha ülekandmise korralduste sisestamine süsteemi ja nende tagasivõtmatus

1. Direktiivi 98/26/EÜ artikli 3 lõike 1 esimese lause ja artikli 5 ning [lisada neid direktiivi 98/26/EÜ sätteid rakendavad riigisisesed normid] tähenduses: a) kõik raha ülekandmise korraldused, välja arvatud käesoleva lõike punktides b, c ja d sätestatud juhtudel, loetakse TARGET-[keskpanka/riiki] sisestatuks ja tagasivõtmatuks hetkel, mil debiteeritakse asjaomase osaleja TARGETi kontot; b) välkmaksejuhised loetakse TARGET-[keskpanka/riiki] sisestatuks ja tagasivõtmatuks hetkel, mil reserveeritakse vastavad vahendid asjaomase osaleja TIPS eriotstarbelise rahakontol või tema TIPS kõrvalsüsteemi tehnilisel rahakontol; c) tehingute puhul, mis arveldatakse T2Si eriotstarbelisel rahakontol ja mille puhul viiakse vastavusse (matching) kaks eraldiseisvat ülekandekorraldust: i) sellised ülekandekorraldused, välja arvatud käesoleva punkti alapunktis ii sätestatud juhtudel, loetakse TARGET-[keskpanka/riiki] sisestatuks hetkel, mil T2Si platvorm on tunnistanud need T2Si tehnilistele eeskirjadele vastavaks, ja tagasivõtmatuks hetkel, mil tehingule antakse T2Si platvormil staatus „vastavusse viidud“ (matched); ii) tehingute puhul, kus ühel osaleval väärtpaberite keskdepositooriumil (CSD) on eraldi vastavuskomponent ja kus ülekandekorraldus saadetakse vahetult asjaomasele osalevale CSD-le selles eraldi vastavuskomponendis vastavusse viimiseks, loetakse need ülekandekorraldused TARGET-[keskpanka/riiki] sisestatuks hetkest, mil see osalev CSD tunnistab need vastavuses olevaks T2Si tehniliste eeskirjadega, ning tagasivõtmatuks hetkel, mil tehingule on T2Si platvormil antud staatus „vastavusse viidud“ (matched). Käesolevas alapunktis ii osutatud osalevate CSDde nimekiri on kättesaadav EKP veebilehel; d) RTGSi kõrvalsüsteemi arvelduskorraga seotud raha ülekandmise korraldused loetakse konto TARGETi osasüsteemis debiteerituks hetkel, mil see TARGETi osasüsteem need vastu võtab, ja alates sellest hetkest tagasivõtmatuks.

2. Lõike 1 sätted ei mõjuta kõrvalsüsteemi eeskirju, mis sätestavad talle esitatud ülekandekorralduste kõrvalsüsteemi sisestamise ja/või tagasivõtmatuse hetkena varasema ajahetke kui vastavate kõrvalsüsteemi ülekandekorralduste vastavasse TARGETi osasüsteemi sisestamise hetke.

3. Raha ülekandmise korraldust, mille suhtes rakendatakse algoritmi, ei saa algoritmi töö ajal tagasi võtta.

Artikkel 19

Talitluspidevuse ja eriolukorra meetmed

1. Ebatavalise välissündmuse või muu TARGETi kontodel tehtavaid tehinguid mõjutava sündmuse korral kohaldatakse IV liites kirjeldatud talitluspidevuse ja eriolukorra meetmeid.

2. Erandjuhtudel võib TARGETi töögraafikut muuta ning [keskpank] teavitab sellest osalejaid.

3. Erandjuhtudel võib kõrvalsüsteem esitada [keskpangale] taotluse TARGETi töökorralduse ajakava muutmiseks.

4. Eurosüsteem pakub lõikes 1 nimetatud sündmuste korral kasutamiseks eriolukorra lahendust. Osalejate jaoks, keda [keskpank] peab tähtsateks, ning osalejate jaoks, kes arveldavad väga kriitilise tähtsusega tehinguid, nagu on sätestatud IV liites, on eriolukorra lahenduse liides ja kasutamine kohustuslik. Muud osalejad võivad taotluse alusel eriolukorra lahendusega liituda.

Artikkel 20

Turvanõuded

1. Osalejad rakendavad asjakohast turvakontrolli, et kaitsta oma süsteeme lubamatu juurdepääsu ja kasutamise eest. Osalejad on ainuvastutavad oma süsteemide konfidentsiaalsuse, usaldusväärsuse ja kättesaadavuse piisava kaitse eest.

2. Osalejad peavad viivitamata teavitama [keskpanka] kõikidest oma tehnilise infrastruktuuri turvalisusega seotud sündmustest ja kohastel juhtudel kolmandatest isikutest teenusepakkujate tehnilise infrastruktuuri turvalisusega seotud sündmustest. [Keskpank] võib nõuda nende sündmuse kohta lisateavet ja vajaduse korral ka seda, et osaleja rakendaks asjakohaseid meetmeid, vältimaks selliste sündmuste kordumist.

3. [Keskpank] võib kõikide osalejate ja/või [keskpanga] poolt tähtsateks peetavate osalejate suhtes kohaldada täiendavaid turvanõudeid, eelkõige seoses küberturvalisusega või pettuse vältimiseks.

4. Osalejad annavad [keskpangale]: i) püsiva juurdepääsu oma atesteeringule valitud võrguteenuse osutaja kasutaja turvanõuete järgimise kohta, ja ii) igal aastal TARGETi enesesertifitseerimise kinnituse, mis on nõutav neil olevate kontode liikide suhtes ning mis on avaldatud [keskpanga] veebilehel ning EKP veebilehel inglise keeles.

5. [Keskpank] hindab osaleja enesesertifitseerimise kinnitus(t)e vastavust igale TARGETi enesesertifitseerimise nõuetes sätestatud nõudele. Need nõuded on loetletud VII liites.

6. Osaleja vastavus TARGETi enesesertifitseerimise nõuetele liigitatakse järgmisteks tasemeteks, probleemide raskuse järjekorras: „täielik vastavus“, „vähemoluline mittevastavus“ või „oluline mittevastavus“. Hindamisel kohaldatakse järgmiseid kriteeriume: täielik vastavus on tuvastatud juhul, kui osaleja on nõuded täitnud 100% ulatuses; vähemoluline mittevastavus esineb juhul, kui osaleja on nõuded täitnud vähem kui 100%, kuid vähemalt 66% ulatuses, ning oluline mittevastavus juhul, kui osaleja on nõuded täitnud vähem kui 66% ulatuses. Kui osaleja tõendab, et konkreetne nõue ei ole tema suhtes kohaldatav, loetakse ta asjaomasele nõudele vastavaks. Osaleja, kes ei saavuta „täielikku vastavust“, peab esitama tegevuskava, milles näidatakse, kuidas ta kavatseb saavutada täieliku vastavuse. [Keskpank] teavitab asjaomaseid järelevalveasutusi sellise osaleja nõuetele vastavuse staatusest.

7. Kui osaleja keeldub andmast püsivat juurdepääsu oma atesteeringule valitud võrguteenuse osutaja kasutaja turvanõuete järgimise kohta või ei esita TARGETi enesesertifitseerimise kinnitust, määratakse osaleja nõuetele vastavuse tasemeks „oluline mittevastavus“.

8. [Keskpank] hindab osalejate nõuetele vastavust igal aastal.

9. [Keskpank] võib kohaldada järgmisi õiguskaitsevahendeid osalejate suhtes, kelle nõuetele vastavust hinnati tasemega „vähemoluline mittevastavus“ või „oluline mittevastavus“, raskuse järjekorras: a) tõhustatud jälgimine: osaleja esitab [keskpangale] kõrgema juhtkonna liikme poolt allkirjastatud kuuaruande oma edusammude kohta mittevastavuse lahendamisel. Osaleja peab lisaks maksma igakuist trahvi iga mõjutatud konto eest 1 000 euro suuruses summas. Seda õiguskaitsevahendit võib kohaldada juhul, kui osalejale antakse teine järjestikune hinnang, mille kohaselt esineb „vähemoluline mittevastavus“ või „oluline mittevastavus“; b) osalemise peatamine: TARGET-[keskpangas/riigis] osalemise võib peatada käesoleva lisa artikli 25 lõike 2 punktides b ja/või c kirjeldatud juhtudel. Erandina artiklist 25 teavitatakse osalejat sellisest peatamisest kolm kuud ette. Osaleja peab maksma igakuist trahvi iga peatatud konto eest 2 000 euro suuruses summas. Seda õiguskaitsevahendit võib kohaldada juhul, kui osalejale antakse teine järjestikune hinnang, mille kohaselt esineb „oluline mittevastavus“; c) osalemise lõpetamine: TARGET-[keskpangas/riigis] osalemise võib lõpetada käesoleva lisa artikli 25 lõike 2 punktides b ja/või c kirjeldatud juhtudel. Erandina artiklist 25 teavitatakse osalejat sellisest lõpetamisest kolm kuud ette. Osaleja on kohustatud maksma täiendavat trahvi 1 000 eurot iga lõpetatud konto eest. Seda õiguskaitsevahendit võib kohaldada juhul, kui osaleja ei ole olulist mittevastavust lahendanud [keskpanka] rahuldaval viisil kolme kuu jooksul osalemise peatamisest.

10. Osalejad, kes annavad oma TARGETi kontole juurdepääsu kolmandatele isikutele kooskõlas artikliga 7, ning osalejad, kellel on adresseeritavaid BICi omanikke vastavalt IIII osa artiklis 2 sätestatule, peavad võtma meetmed sellest juurdepääsust tulenevate riskide suhtes kooskõlas turvanõuetega lõigetes 1 kuni 9.

Artikkel 21

Hüvitusskeem

Kui raha ülekandmise korraldust ei ole võimalik arveldada selle vastuvõtmise tööpäeval TARGETi talitlushäire tõttu, pakub [keskpank] asjaomastele osalejatele hüvitist II liites sätestatud erikorra kohaselt.

Artikkel 22

Vastutus

1. Täites oma käesolevatest tingimustest tulenevaid kohustusi, kehtib [keskpanga] ja osalejate vastastikustes suhetes üldine mõistliku hoolsuse kohustus.

2. [Keskpank] vastutab oma osalejate ees TARGET-[keskpanga/riigi] tööst tekkinud mis tahes kahju eest, kui selle põhjuseks on pettus (muu hulgas tahtlik väärkäitumine) või raske hooletus. Hooletuse korral on [keskpanga] vastutus piiratud osaleja otsese kahjuga, s.t vastava tehingu summaga ja/või selle intressiga, välistades kaudse kahju.

3. [Keskpank] ei vastuta kahju eest, mis tuleneb tehnilise infrastruktuuri (muu hulgas [keskpanga] arvutisüsteemi, arvutiprogrammide, andmete, rakenduste või võrguühenduse) talitlushäirest või rikkest, kui selline talitlushäire või rike tekib hoolimata [keskpanga] poolt võetud meetmetest, mis on mõistlikult vajalikud nimetatud infrastruktuuri talitlushäirete või rikete ärahoidmiseks ning nende talitlushäirete või rikete tagajärgede kõrvaldamiseks (viimasel juhul muu hulgas IV liites osutatud talitluspidevuse ja eriolukorra meetmete algatamine ja elluviimine).

4. [Keskpank] ei vastuta: a) kahju eest ulatuses, mille on põhjustanud osaleja; või b) kui kahju põhjustajaks on välissündmus, mille esinemine mõistlikkuse põhimõttest lähtuvalt ei olene [keskpangast] (vääramatu jõud).

5. Piiramata [lisada kohaldatavad riigisisesed õigusnormid] kohaldamist, kohaldatakse lõikeid 1 kuni 4 ulatuses, milles [keskpanga] vastutus on võimalik välistada.

6. [Keskpank] ja osalejad teevad kõik mõistliku ja otstarbeka, et vähendada käesolevas artiklis osutatud kahju.

7. Täites käesolevatest tingimustest tulenevaid kohustusi võib [keskpank] tellida oma nimel teenuseid kolmandatelt isikutelt, eelkõige telekommunikatsiooni- või muu võrgu pakkujatelt või muudelt üksustelt, kui see on vajalik [keskpanga] kohustuste täitmiseks või tegemist on tavalise turutavaga. [Keskpanga] kohustused piirduvad selliste kolmandate isikute nõuetekohase valiku ja tööle rakendamisega ning [keskpanga] vastutus on vastavalt piiratud. Käesoleva lõike tähenduses ei loeta 3. tasandi RKPsid kolmandateks isikuteks.

Artikkel 23

Tõendid

1. Kui käesolevates tingimustes ei sätesta teisiti, edastatakse kõik raha ülekandmise korraldused ja seotud sõnumid, näiteks debiteerimise ja krediteerimise kinnitused või kontoväljavõtted, [keskpanga] ja osalejate vahel asjaomase võrguteenuse osutaja kaudu.

2. [Keskpanga] või asjaomase võrguteenuse osutaja poolt säilitatavad elektroonilised või kirjalikud sõnumid loetakse tõenditeks [keskpanga] kaudu töödeldud maksete kohta. Võrguteenuse osutaja originaalsõnumi salvestatud või trükitud versioon loetakse tõendiks olenemata originaalsõnumi vormist.

3. Kui osaleja ühendus võrguteenuse osutajaga ei tööta, kasutab osaleja sõnumite edastamiseks alternatiivseid viise vastavalt [keskpangaga] kokkulepitule. Sellistel juhtudel on [keskpanga] poolt salvestatud või trükitud sõnumi versioonil samasugune tõendi väärtus nagu originaalsõnumil, olenemata selle vormist.

4. [Keskpank] peab täielikku arvestust osalejate poolt esitatud raha ülekandmise korralduste ja laekunud maksete kohta [lisada asjakohases siseriiklikus õigusaktis sätestatud periood] alates selliste raha ülekandmise korralduste esitamise või maksete laekumise hetkest, eeldusel et asjaomast täielikku arvestust peetakse minimaalselt viis aastat iga TARGETis osaleja kohta, kes on pideva jälgimise all vastavalt Euroopa Liidu Nõukogu ja liikmesriikide poolt kehtestatud piiravatele meetmetele, erinõuete puhul veelgi kauem.

5. [Keskpanga] enda raamatupidamine, olenemata sellest, millisel kandjal seda peetakse, loetakse tõendiks nende osaleja kohustuste ning faktide ja sündmuste tuvastamisel, millele pooled tuginevad.

Artikkel 24

Osalemise kestus ja korraline lõpetamine

1. Osalemine TARGET-[keskpangas/riigis] kehtib tähtajatult, ilma et see piiraks artikli 25 kohaldamist.

2. Osaleja võib, teatades sellest 14 tööpäeva ette, kui ta ei lepi [keskpangaga] kokku lühemas etteteatamisajas: a) lõpetada kogu oma osalemise TARGET-[keskpangas/riigis]; b) sulgeda ühe või mitu oma eriotstarbelistest rahakontodest, RTGSi kõrvalsüsteemi tehnilistest kontodest ja/või TIPS kõrvalsüsteemi tehnilistest kontodest; c) sulgeda ühe või mitu oma peamistest rahakontodest, tingimusel et ta järgib jätkuvalt artiklit 5.

3. [Keskpank] võib igal ajal, teatades sellest kolm kuud ette, kui ta ei lepi asjaomase osalejaga kokku erinevas etteteatamisajas: a) lõpetada osaleja kogu osalemise TARGET-[keskpangas/riigis]; b) sulgeda ühe või mitu osaleja eriotstarbelistest rahakontodest, RTGSi kõrvalsüsteemi tehnilistest kontodest või TIPS kõrvalsüsteemi tehnilistest kontodest; c) sulgeda ühe või mitu osaleja peamistest rahakontodest, tingimusel et osaleja hoiab endiselt vähemalt ühte peamist rahakontot.

4. Kui osalemine süsteemis lõpeb, kehtib artiklis 28 sätestatud konfidentsiaalsuskohustus viie aasta jooksul osalemise lõppemisest alates.

5. Osalemise lõppemisel sulgeb [keskpank] kõik asjaomase osaleja TARGETi kontod vastavalt artiklile 26.

Artikkel 25

Osalemise peatamine ja erakorraline lõpetamine

1. Osaleja osalemine TARGET-[keskpangas/riigis] lõpetatakse viivitamata ja etteteatamiseta või peatatakse, kui esineb mõni järgmistest probleemsündmustest: a) maksejõuetusmenetluse algatamine; ja/või b) osaleja ei vasta enam artiklis 4 sätestatud juurdepääsukriteeriumidele.

Käesolevas lõikes ei tähenda osaleja suhtes võetavad kriisiennetuse või kriisilahenduse meetmed direktiivi 2014/59/EL tähenduses automaatselt maksejõuetusmenetluse alustamist.

2. [Keskpank] võib osaleja osalemise TARGET-[keskpangas/riigis] etteteatamiseta lõpetada või peatada, kui: a) toimub üks või mitu probleemsündmust (mida ei ole osutatud lõikes 1); b) osaleja rikub oluliselt käesolevate üldtingimuste nõudeid; c) osaleja ei täida olulist kohustust [keskpanga] ees; d) osalejal ei ole enam kehtivat lepingut võrguteenuse osutajaga vajaliku ühenduse pakkumiseks TARGETiga; e) toimub muu osalejaga seotud sündmus, mis võib [keskpanga] hinnangul ohustada TARGET-[keskpanga/riigi] või muu TARGETi osasüsteemi üldist stabiilsust, usaldatavust ja ohutust või [keskpanga] võimet täita [viide asjakohasele riigi õigusaktile] Euroopa Keskpankade Süsteemi ja Euroopa Keskpanga põhikirjas sätestatud ülesandeid, või kujutab ohtu seoses ettevaatuspõhimõttega; f) RKP peatab või lõpetab osaleja juurdepääsu päevasisele laenule, sealhulgas automaatsele tagatise seadmisele vastavalt II osa artiklile 13; ja/või g) osaleja on võrguteenuse pakkuja suletud kasutajarühmast (Closed Group of Users) välja arvatud või on tema liikmelisus muul viisil lõppenud.

3. Kasutades lõikest 2 tulenevat kaalutlusõigust võtab [keskpank] muu hulgas arvesse probleemsündmuse või lõike 2 punktides a kuni c osutatud sündmuste tõsidust.

4. Kui [keskpank] peatab või lõpetab osaleja osalemise TARGET-[keskpangas/riigis] lõigete 1 või 2 alusel, teavitab [keskpank] põhjendamatu viivituseta levisõnumiga või, kui see ei ole kättesaadav, mis tahes muu sobiva sidevahendi abil vastavat osalejat, teisi keskpanku ja TARGETi osasüsteemides osalejaid sellisest peatamisest või lõpetamisest. Selle sõnumi saatjaks loetakse asjaomase osaleja asukoha keskpank.

5. Lõike 4 kohaselt väljastatud sõnumi kättesaamisel osalejate poolt loetakse neid teavitatuks osaleja osalemise lõpetamisest/peatamisest TARGET-[keskpangas/riigis] või muus TARGETi osasüsteemis. Osalejad vastutavad kahju eest, mis tuleneb osalejatele, kelle osalemine on peatatud või lõpetatud, määratud raha ülekandmise korralduste edastamisest, kui selline raha ülekandmise korraldus on sisestatud TARGET-[keskpanka/riiki] pärast sõnumi kättesaamist.

Artikkel 26

[Keskpanga] poolt TARGETi kontode sulgemine osalemise lõpetamisel

Osaleja osalemise lõpetamisel TARGET-[keskpangas/riigis] vastavalt artiklile 24 või 25 sulgeb [keskpank] asjaomase osaleja TARGETi kontod pärast seda, kui ta on arveldanud või tagasi lükanud kõik järjekorras olevad raha ülekandmise korraldused ning kasutanud oma artikli 27 kohaseid pandi- või tagatise- ja tasaarveldusõigusi.

Artikkel 27

[Keskpanga] pandi- või tagatise- ja tasaarveldusõigus

1. [Lisada, kui on asjakohane: [Keskpangal] on osaleja TARGETi kontodel olemasolevate ja tulevaste positiivsete jääkide suhtes pandi- või tagatiseõigus, mis tagab poolte õigussuhtest tulenevaid olemasolevaid ja tulevasi nõudeid.] a) [Lisada, kui on asjakohane: TARGETi kontode positiivsest jäägist tulenevad osaleja olemasolevad ja tulevased nõuded [keskpangale] saab tagatiseõigusena üle kanda [keskpangale] [keskpanga] mis tahes olemasoleva või tulevase, osaleja vastu oleva nõude katmiseks, mis tuleneb [lisada viide käesolevate tingimuste rakendussätetele]. Tagatis tekib ainuüksi asjaolu põhjal, et osaleja TARGETi kontole on krediteeritud vahendeid.] b) [Lisada, kui on asjakohane: [Keskpangal] on osaleja TARGETi kontodel olemasolevate ja tulevaste positiivsete jääkide suhtes kommertspandiõigus, mis tagab poolte õigussuhtest tulenevaid olemasolevaid ja tulevasi nõudeid.]

2. [Lisada, kui on asjakohane: [keskpangal] on lõikes 1 osutatud õigus isegi juhul, kui tema nõuded on tingimuslikud või nende tähtaeg ei ole saabunud.]

3. [Lisada, kui on asjakohane: osaleja kinnitab TARGETi konto omaniku pädevuses, et on teadlik pandi või tagatise tekkimisest [keskpanga] kasuks, kelle juures see konto on avatud; käesolev kinnitus tähendab pandi või tagatise andmist [keskpangale] [sisesta asjakohane riigi seaduse nimi] tähenduses. Panditud või tagatiseks antud TARGETi kontole makstud summad loetakse maksmise fakti alusel tagasivõtmatult ja tingimusteta pandituks või tagatiseks antuks tagatud kohustuste täieliku täitmise tagamiseks.]

4. Juhul kui: a) esineb artikli 25 lõikes 1 osutatud probleemsündmus; või b) esineb artikli 25 lõikes 2 osutatud muu probleemsündmus või sündmus, mis on tinginud osaleja TARGET-[keskpangas/riigis] osalemise lõpetamise või peatamise, olenemata osaleja suhtes maksejõuetusmenetluse alustamisest ja osaleja õiguste mis tahes väidetavast loovutamisest, kohtulikust või muust arestimisest või muust käsutamisest,

loetakse osaleja kõikide kohustuste tähtaeg ilma etteteatamata ja ilma ühegi ametiasutuse eelneva kinnituseta viivitamata saabunuks. Lisaks tasaarveldatakse osaleja ja [keskpanga] vastastikused kohustused automaatselt ja suurema võlgnevusega pool tasub teisele poolele summade vahe.

5. [Keskpank] teatab osalejale viivitamata lõike 4 alusel toimunud tasaarveldusest.

6. [Keskpank] võib ilma etteteatamata debiteerida osaleja iga TARGETi kontot mis tahes summa võrra, mille osaleja võlgneb [keskpangale] osaleja ja [keskpanga] vahelise õigussuhte alusel.

7. Käesoleva artikli sätetest ei tulene ühtegi õigust, panti, tagatist, nõuet ega tasaarveldust seoses järgmiste kõrvalsüsteemi poolt kasutatavate TARGETi kontodega: a) TARGETi kontod, mida kasutatakse vastavalt VI või VII osas sätestatud kõrvalsüsteemi arvelduskordadele; b) kõrvalsüsteemile II kuni V osa alusel kuuluvad TARGETi kontod, kui sellistel kontodel hoitavad vahendid ei kuulu kõrvalsüsteemile, vaid neid hoitakse nende klientide nimel või neid kasutatakse raha ülekandmise korralduste arveldamiseks nende klientide nimel.

Artikkel 28

Konfidentsiaalsus

1. [Keskpank] hoiab saladuses kogu tundliku või salajase teabe muu hulgas maksete, tehniliste asjaolude või organisatsiooni kohta, mis kuulub osalejale, ühest rühmast pärit osalejate või osaleja klientidele, välja arvatud juhul, kui osaleja või tema klient on andnud kirjaliku nõusoleku teabe avaldamiseks [lisada järgmine fraas, kui see on riigi õigusaktidega kooskõlas: või teabe avaldamine on lubatud või nõutav [lisada asjakohane riigi seaduse nimi] seaduse kohaselt].

2. Erandina lõikest 1 nõustub osaleja, et konfidentsiaalseks ei loeta teavet artikli 25 alusel võetavate meetmete kohta.

3. Erandina lõikest 1 ja tingimusel, et see ei ole vastuolus kohaldatava õigusega, nõustub osaleja, et [keskpank] võib avaldada TARGET-[keskpanga/riigi] tegevuse käigus saadud teavet osaleja, samast panganduskontsernist pärit osalejate või osaleja klientide maksete, tehniliste asjaolude või organisatsiooni kohta: a) teistele keskpankadele või kolmandatele isikutele, kes osalevad TARGET-[keskpanga/riigi] töös, ulatuses, mis on vajalik TARGETi tõhusaks toimimiseks või TIPS eriotstarbelise rahakonto omaniku või tema panganduskontserni riskipositsiooni hindamiseks; b) teistele keskpankadele turuoperatsioonide, rahapoliitika funktsioonide, finantsstabiilsuse või finantslõimumise jaoks vajalikeks analüüsideks; või c) liikmesriikide ja liidu järelevalve-, kriisilahendus- ja järelevaatamisasutustele, k.a keskpankadele, ulatuses, mis on vajalik nende avalike ülesannete täitmiseks, ning tingimusel, et selline avaldamine ei ole vastuolus kohaldatava õigusega.

4. [Keskpank] ei vastuta lõike 3 kohase avalikustamise finants- või äriliste tagajärgede eest.

5. Erandina lõikest 1 võib [keskpank] kasutada, avalikustada või avaldada teavet osalejate ja osalejate klientide maksete kohta statistilistel, ajaloolistel, teaduslikel või muudel eesmärkidel, kui see ei võimalda otseselt ega kaudselt tuvastada osalejat ega osaleja kliente ning kui see toimub avalike ülesannete täitmise käigus või teiste avalike üksuste, kellele teave on üle antud, avalike ülesannete täitmise käigus.

6. TARGET-[keskpanga/riigi] tööga seotud teavet, millele osalejatel on olnud juurdepääs, võib kasutada ainult käesolevates tingimustes sätestatud tingimustel. Osalejad peavad hoidma selle teabe saladuses, kui [keskpank] ei ole andnud selget kirjalikku nõusolekut teabe avalikustamiseks. Osalejad tagavad, et kolmandad isikud, kellelt nad tellivad, hangivad või kellele nad delegeerivad ülesandeid, mis mõjutavad või võivad mõjutada nende kohustuste täitmist vastavalt käesolevatele tingimustele, täidavad käesolevas artiklis sätestatud konfidentsiaalsuse nõudeid.

7. Raha ülekandmise korralduste arveldamiseks on [keskpank] volitatud töötlema ja edastama vajalikke andmeid võrguteenuse osutajale.

Artikkel 29

Andmekaitse, rahapesu tõkestamine, haldus- või piiravad meetmed ja seonduvad küsimused

1. Eeldatakse, et osalejad teavad ja järgivad kõiki oma kohustusi, mis tulenevad andmekaitset reguleerivatest õigusaktidest, ning on võimelised seda tõendama asjaomastele pädevatele asutustele. Eeldatakse, et nad teavad ja järgivad kõiki oma kohustusi, mis tulenevad rahapesu ja terrorismi rahastamise tõkestamist, massihävitusrelvade leviku tõkestamise seisukohast tundlikku tuumaenergiaalast tegevust või tuumarelva kandevahendite väljatöötamist reguleerivatest õigusaktidest, eelkõige rakendades asjakohaseid meetmeid seoses nende TARGETi kontodel debiteeritavate ja krediteeritavate summadega. Osalejad peavad tagama, et nad on tutvunud võrguteenuse osutaja andmekogumispõhimõtetega enne võrguteenuse osutajaga lepingu sõlmimist.

2. Osalejad volitavad [keskpanka] saama nende kohta mis tahes teavet kõikidelt sise- ja välismaistelt rahandus- ja järelevalveasutustelt ja majandusorganisatsioonidelt, kui selline teave on vajalik osaleja osalemiseks TARGET-[keskpangas/riigis].

3. Kui osaleja on maksjale või makse saajale makseteenuse osutaja, peab ta järgima kõiki aluslepingu artiklite 75 ja 215 kohaselt kehtestatud haldusmeetmetest ja piiravatest meetmetest tulenevaid nõudeid, kaasa arvatud pädeva ametiasutuse teavitamine ja/või tehingu töötlemiseks loa taotlemine. Lisaks: a) kui [keskpank] on makseteenuse osutajaks maksjast osalejale: i) peab osaleja nõutava teate edastama või taotlema luba teate edastamiseks või loa taotlemiseks kohustatud keskpanga nimel ning esitama [keskpangale] tõendid teate edastamise või loa saamise kohta; ii) osaleja ei sisesta TARGETisse ühtegi raha ülekandmise korraldust vahendite ülekandmiseks teisele üksusele peale selle osaleja enda enne, kui ta on saanud [keskpangalt] kinnituse selle kohta, et makse saaja makseteenuse osutaja on nõutava teate edastanud või loa saanud, või on seda tehtud tema nimel; b) kui [keskpank] on makseteenuse osutajaks makse saajast osalejale, peab osaleja nõutava teate edastama või taotlema luba teate edastamiseks või loa taotlemiseks kohustatud keskpanga nimel ning esitama [keskpangale] tõendid teate edastamise või loa saamise kohta.

Käesolevas lõikes on mõistetel „makseteenuse osutaja“, „maksja“ ja „makse saaja“ kohaldatavates haldusmeetmetes või piiravates meetmetes omistatud tähendus.

Artikkel 30

Teated

1. Kui käesolevates tingimustes ei ole sätestatud teisiti, edastatakse kõik käesolevate tingimuste kohaselt nõutavad või lubatavad teated tähitud kirjaga, kohalduval juhul faksiga või muul kujul, kahepoolse kokkuleppe korral elektrooniliselt või muul viisil kirjalikult. Teated [keskpangale] edastatakse [keskpanga] [maksesüsteemide osakonna või asjaomase keskpanga üksuse] juhatajale [lisada keskpanga aadress] aadressil või [lisada keskpanga BIC aadress] aadressil või [lisada kohalduval juhul muud kahepoolselt kokkulepitud elektroonilised vahendid]. Teated osalejale saadetakse osaleja aadressil, [kohalduval juhul faksinumbril] või [lisada kohalduval juhul teave kahepoolselt kokkulepitud elektrooniliste vahendite kohta] või BIC aadressil, nagu osaleja on [keskpangale] viimati avaldanud.

2. Teate saatmise tõendamiseks piisab, kui tõendatakse, et teade saadeti asjaomasele adressaadile kas füüsiliselt või elektrooniliselt.

3. Kõik teated esitatakse [sisesta vastav keel ja/või „inglise keeles“].

4. Osalejatele on siduvad kõik [keskpanga] vormid ja dokumendid, mille osalejad on täitnud ja/või allkirjastanud ja mis on edastatud vastavalt lõigetele 1 ja 2 ning mille saamist osalejatelt, nende töötajatelt või esindajatelt võib [keskpank] mõistlikult eeldada, muu hulgas artikli 5 lõike 2 punktis a osutatud viitandmete kogumisvormid ja artikli 11 lõike 5 alusel antud teave.

Artikkel 31

Lepinguline suhe võrguteenuse osutajaga

1. TARGETisse juhiste ja sõnumite saatmiseks või nende vastuvõtmiseks peavad osalejad: a) sõlmima võrguteenuse osutajaga lepingu TARGET-[keskpanga/riigiga] tehnilise ühenduse loomiseks selle võrguteenuse osutaja kontsessioonilepingu raames; või b) looma ühenduse muu sellise üksuse kaudu, kes on ise sõlminud võrguteenuse osutajaga lepingu selle võrguteenuse osutaja kontsessioonilepingu raames.

2. Osaleja ja võrguteenuse osutaja õigussuhet reguleerivad üksnes nende vahel sõlmitud lepingu tingimused.

3. Võrguteenuse osutaja pakutavad teenused ei kuulu [keskpanga] poolt seoses TARGETiga osutatavate teenuste hulka.

4. [Keskpank] ei vastuta võrguteenuse osutaja (sealhulgas tema juhtide, personali ja alltöövõtjate) tegevuse, vigade või tegevusetuse eest ega võrguteenuse osutaja võrgule juurdepääsu saamiseks osalejate poolt valitud kolmandate isikute tegevuse, vigade või tegevusetuse eest.

Artikkel 32

Lepingu muutmine

[Keskpank] võib mis tahes ajal käesolevaid tingimusi, sealhulgas selle liiteid, ühepoolselt muuta. Käesolevate tingimuste, sealhulgas selle liidete, muudatustest teatatakse [lisada kohane teatamisviis]. Osaleja nõustumus loetakse antuks, kui ta ei ole 14 päeva jooksul sellistest muudatustest teatamisest esitanud selgeid vastuväiteid. Kui osaleja esitab muudatusele vastuväite, on [keskpangal] õigus viivitamata lõpetada selle osaleja osalemine TARGET-[keskpangas/riigis] ja sulgeda kõik tema maksemooduli kontod.

Artikkel 33

Kolmandate isikute õigused

1. Osalejad ei või käesolevatest tingimustest tulenevaid või nendega seotud õigusi, huve, kohustusi, vastutust ega nõudeid ühelegi kolmandale isikule üle anda, pantida või tagatiseks anda ega loovutada ilma [keskpanga] kirjaliku nõusolekuta.

2. Käesolevad tingimused ei ole aluseks ühegi teise üksuse õigustele ega kohustustele peale [keskpanga] ja TARGET-[keskpanga/riigi] osalejate.

Artikkel 34

Kohaldatav õigus, kohtualluvus ja täitmise koht

1. [Keskpank] ja TARGET-[keskpanga/riigi] osalejate kahepoolsetele suhetele kohaldatakse [sisesta asjakohane riigi seaduse nimi] seadust.

2. Ilma et see piiraks Euroopa Liidu Kohtu pädevust, kuulub lõikes 1 osutatud suhtega seotud mis tahes vaidlus [keskpanga asukoha] pädeva kohtu ainupädevusse.

3. [Keskpanga] ja osalejate õigussuhtega seotud täitmise kohaks loetakse [sisesta keskpanga asukoht].

Artikkel 35

Sätete kehtivus

Kui mõni käesolevate tingimuste säte on kehtetu või muutub kehtetuks, ei piira see käesolevate tingimuste kõikide teiste sätete kohaldamist.

Artikkel 36

Jõustumine ja siduvus

1. Käesolevad tingimused jõustuvad alates [lisada kuupäev].

2. [Lisada, kui see on kohane vastavas õiguskorras: Taotluse esitamisega TARGET-[keskpangas/riigis] osalemiseks nõustuvad taotluse esitanud osalejad automaatselt käesolevate tingimuste kohaldamisega nendevahelistes suhetes ja suhetes [keskpangaga].]

II OSA

Peamiste rahakontode eritingimused

Artikkel 1

Peamise rahakonto avamine ja haldamine

1. [Keskpank] avab ja käitab iga osaleja jaoks vähemalt üht peamist rahakontot, välja arvatud juhul, kui osaleja on kõrvalsüsteem, mis kasutab ainult RTGSi või TIPS kõrvalsüsteemi arvelduskorda, millisel juhul on peamise rahakonto kasutamine kõrvalsüsteemi otsustada.

2. [Sisestage viide ülddokumentatsioonile] sätestatud rahapoliitika operatsioonide ja selliste operatsioonide intresside arveldamiseks määrab osaleja [keskpangas] hoitava esmase peamise rahakonto.

3. Lõike 2 kohaselt määratud esmast peamist rahakontot kasutatakse ka järgmistel eesmärkidel: a) I osa artiklis 12 sätestatud tasustamisega seoses, välja arvatud juhul, kui osaleja on selleks määranud teise osaleja TARGET-[keskpangas/riigis]; b) vajaduse korral päevasisese laenu andmisega seoses.

4. Esmase peamise rahakonto negatiivne jääk ei tohi olla väiksem kui krediidiliin (kui see on antud). Peamisel rahakontol, mis ei ole esmane peamine rahakonto, ei tohi olla negatiivset jääki.

Artikkel 2

Peamise rahakonto kaashaldamine

1. [Keskpank] lubab peamise rahakonto omaniku taotlusel, et selle omaniku peamist rahakontot kaashaldab: a) teine peamise rahakonto omanik TARGET-[keskpangas/riigis]; b) teine peamise rahakonto omanik teises TARGETi osasüsteemis; c) [[keskpank], kui see on kohaldatav].

Kui peamise rahakonto omanikul on rohkem kui üks peamine rahakonto, võib iga peamist rahakontot kaashallata eri kaashaldaja.

Kaashaldajal on tema poolt kaashallava peamise rahakonto suhtes samad õigused ja privileegid, mis tal on oma peamise rahakonto suhtes.

2. Peamise rahakonto omanik esitab [keskpangale] tõendid kaashaldaja nõustumuse kohta selles rollis tegutseda. [ Kui kasutatakse lõike 1 punkti c, siis lisatakse –] Selline nõustumuse tõend ei ole nõutav, kui kaashaldaja on [keskpank].

3. Kaashaldajana tegutsev peamise rahakonto omanik täidab kaashallatava peamise rahakonto omaniku kohustusi, mis tulenevad I osa artikli 5 lõike 1 punkti a alapunktist i, artikli 10 lõikest 4 ja artikli 31 lõikest 1.

4. Kaashallatava peamise rahakonto omanik täidab kaashallatava peamise rahakonto suhtes osaleja kohustusi, mis tulenevad I ja II osast. Kui peamise rahakonto omanikul ei ole otsest tehnilist ühendust TARGETiga, ei kohaldata I osa artikli 5 lõike 1 punkti a alapunkti i, artikli 10 lõike 4 ja artikli 31 lõike 1 sätteid.

5. I osa artiklit 7 kohaldatakse peamise rahakonto omaniku suhtes, kes määrab vastavalt käesolevale artiklile üksuse tegutsema peamise rahakonto omaniku peamise rahakonto kaashaldajana.

6. Peamise rahakonto omanik teavitab [viivitamata] [keskpanka], kui kaashaldaja lõpetab tegevuse või kui lõpetatakse peamise rahakonto omaniku ja kaashaldaja vaheline kaashaldamise kokkulepe.

Artikkel 3

Peamise rahakonto likviidsuse ülekandmise rühm

1. [Keskpank] asutab peamise rahakonto omaniku taotlusel peamise rahakonto likviidsuse ülekandmise rühma, et võimaldada töödelda peamiselt rahakontolt peamisele rahakontole ( MCA-to-MCA ) likviidsuse ülekandmise korraldusi.

2. Peamise rahakonto omaniku taotlusel lisab [keskpank] ühe peamise rahakonto omaniku peamise rahakonto TARGET-[keskpank/riik]s või muus TARGETi osasüsteemis loodud peamise rahakonto likviidsuse ülekandmise rühma või kustutab selle sealt. Peamise rahakonto omanik teavitab enne sellise taotluse esitamist kõiki teisi kõnealuse peamise rahakonto likviidsuse ülekandmise rühma kuuluvaid peamise rahakonto omanikke.

Artikkel 4

Peamise rahakonto kaudu töödeldavad tehingud

1. TARGET-[keskpangas/riigis] asuva peamise rahakonto kaudu peab töötlema järgmisi tehinguid: a) keskpanga operatsioonid; b) likviidsuse ülekandmise korraldused osaleja nimel [keskpanga] poolt avatud üleööhoiuste kontodele ja neilt kontodelt; c) likviidsuse ülekandmise korraldused teisele sama peamise rahakonto likviidsuse ülekandmise rühma kuuluvale peamisele rahakontole; d) likviidsuse ülekandmise korraldused T2Si eriotstarbelisele rahakontole, TIPS eriotstarbelisele rahakontole või RTGSi eriotstarbelisele rahakontole või nende allkontole.

2. TARGET-[keskpangas/riigis] asuva peamise rahakonto kaudu võib töödelda järgmisi tehinguid: a) [lisada, kui see on nõutav, [raha ülekandmise korraldused, mis tulenevad paigutamisest ja väljavõtmisest]].

Artikkel 5

Likviidsuse ülekandmise korraldused

1. Peamise rahakonto omanik võib esitada likviidsuse ülekandmise korraldusi ühena järgmistest: a) kohe täidetav likviidsuse ülekandmise korraldus, mis on viivitamata täitmise juhis; b) likviidsuse ülekandmise püsikorraldus, mis on juhis kindlaksmääratud summa korduvaks ülekandmiseks igal tööpäeval eelnevalt kindlaks määratud sündmuse korral.

Artikkel 6

Reeglipõhised likviidsuse ülekandmise korraldused

1. Peamise rahakonto omanik võib määrata oma peamise rahakonto kaudu töödeldavatele tehingutele alam- ja/või ülempiiri.

2. Kehtestades ülempiiri ja valides reeglipõhise likviidsuse ülekandmise korralduse, annab peamise rahakonto omanik juhul, kui pärast maksejuhise arveldamist ülempiir ületatakse, [keskpangale] korralduse täita reeglipõhine likviidsuse ülekandmise korraldus, millega krediteeritakse RTGSi eriotstarbelist rahakontot või teist peamist rahakontot samas peamise rahakonto likviidsuse ülekandmise rühmas, mille see peamise rahakonto omanik on määranud. Krediteeritav RTGSi eriotstarbeline rahakonto või peamine rahakonto võib olla TARGET-[keskpangas/riigis] või muus TARGETi osasüsteemis.

3. Kehtestades alampiiri ja valides reeglipõhise likviidsuse ülekandmise korralduse, käivitatakse juhul, kui pärast maksejuhise arveldamist alampiir ületatakse, reeglipõhine likviidsuse ülekandmise korraldus, millega debiteeritakse RTGSi eriotstarbelist rahakontot või teist peamist rahakontot samas peamise rahakonto likviidsuse ülekandmise rühmas, mille see peamise rahakonto omanik on määranud. Debiteeritav RTGSi eriotstarbeline rahakonto või peamine rahakonto võib olla TARGET-[keskpangas/riigis] või muus TARGETi osasüsteemis. Debiteeritava RTGSi eriotstarbelise rahakonto või peamise rahakonto omanik peab andma loa oma konto sellisel viisil debiteerimiseks.

4. Peamise rahakonto omanik võib lubada oma peamist arvelduskontot debiteerida juhul, kui rikutakse TARGET-[keskpangas/riigis] või muus TARGETi osasüsteemis samasse likviidsuse ülekandmise rühma kuuluva ühe või mitme kindlaksmääratud RTGSi eriotstarbelise rahakonto või peamise rahakonto alampiiri. Lubades oma kontot debiteerida, annab peamise rahakonto omanik [keskpangale] korralduse täita reeglipõhine likviidsuse ülekandmise korraldus, millega krediteeritakse ühte või mitut RTGSi eriotstarbelist rahakontot või peamist rahakontot iga kord, kui alampiiri ületatakse.

5. Peamise rahakonto omanik võib lubada oma peamist rahakontot debiteerida juhul, kui III osa artikli 1 lõigete 5 ja 6 kohaselt automaatseks likviidsuse ülekandmiseks määratud RTGSi eriotstarbelisel rahakontol ei ole piisavalt likviidsust, et arveldada väga kiireloomulisi maksejuhiseid, kõrvalsüsteemi ülekandekorraldusi või kiireloomulisi maksejuhiseid. Lubades oma kontot debiteerida, annab peamise rahakonto omanik [keskpangale] korralduse täita reeglipõhine likviidsuse ülekandmise korraldus, millega krediteeritakse tema RTGSi eriotstarbelist rahakontot.

Artikkel 7

Raha ülekandmise korralduste töötlemine

1. Kui raha ülekandmise korraldus on vastu võetud, arveldatakse see viivitamata, tingimusel et maksja peamisel rahakontol on vaba likviidsust.

2. Kui peamisel rahakontol ei ole arveldamiseks piisavalt vahendeid, kohaldatakse [sõltuvalt raha ülekandmise korralduse liigist] punktides a kuni e sätestatud asjakohast reeglit. a) Maksejuhis peamisel rahakontol: juhis lükatakse tagasi, kui selle on algatanud [keskpank] ja see tooks kaasa nii osaleja päevasisese krediidiliini muutuse kui ka tema peamise rahakonto vastava debiteerimise või krediteerimise. Kõik muud juhised pannakse järjekorda. b) Kohe täidetav likviidsuse ülekandmise korraldus: korraldus lükatakse tagasi ilma seda osaliselt arveldamata ega püüta seda rohkem arveldada. c) Likviidsuse ülekandmise püsikorraldus: korraldus arveldatakse osaliselt ega püüta seda rohkem arveldada. d) Reeglipõhine likviidsuse ülekandmise korraldus: korraldus arveldatakse osaliselt ega püüta seda rohkem arveldada. e) Likviidsuse ülekandmise korraldus üleööhoiuste kontole: korraldus lükatakse tagasi ilma seda osaliselt arveldamata ega püüta seda rohkem arveldada.

3. Kõiki järjekorras olevaid raha ülekandmise korraldusi töödeldakse vastavalt lihtjärjekorra (FIFO) põhimõttele ilma prioriteetide seadmise või ümberjärjestamiseta.

4. Tööpäeva lõpus järjekorras olevad raha ülekandmise korraldused lükatakse tagasi.

Artikkel 8

Likviidsuse reserveerimise korraldused

1. Peamise rahakonto omanik võib anda [keskpangale] korralduse reserveerida oma peamisel rahakontol kindlaksmääratud likviidsuse summa, et arveldada keskpanga operatsioone või likviidsuse ülekandmise korraldusi üleööhoiuste kontodele, kasutades ühte järgmistest: a) jooksev likviidsuse reserveerimise korraldus, mis täidetakse kohe TARGETi jooksval tööpäeval; b) likviidsuse reserveerimise püsikorraldus, mis tuleb täita iga TARGETi tööpäeva alguses.

2. Kui reserveerimata likviidsusest ei piisa jooksva likviidsuse reserveerimise korralduse või püsikorralduse täitmiseks, täidab [keskpank] reserveerimise korralduse osaliselt. [Keskpangale] antakse korraldus täita kuni reserveeritava summa saavutamiseni täiendavaid reserveerimise korraldusi. Ootel olevad reserveerimise korraldused lükatakse tööpäeva lõpus tagasi.

3. Keskpanga operatsioonide arveldamiseks kasutatakse lõikes 1 sätestatu kohaselt reserveeritud likviidsust ja muud raha ülekandmise korraldused arveldatakse olemasoleva likviidsusega alles pärast reserveeritud summa mahaarvamist.

4. Olenemata lõikest 3 kasutab [keskpank] reserveeritud likviidsust juhul, kui peamise rahakonto omaniku peamisel rahakontol ei ole piisavalt reserveerimata likviidsust, et vähendada peamise rahakonto omaniku päevasisest laenu.

Artikkel 9

Raha ülekandmise korralduste töötlemine peatamise või lõpetamine korral

1. Osaleja osalemise lõpetamisel TARGET-[keskpangas/riigis] ei võta [keskpank] sellelt osalejalt vastu uusi raha ülekandmise korraldusi. Järjekorras olevad raha ülekandmise korraldused, ladustatud raha ülekandmise korraldused või uued raha ülekandmise korraldused selle osaleja kasuks lükatakse tagasi.

2. Kui osaleja osalemine TARGET-[keskpangas/riigis] peatatakse muul alusel kui I osa artikli 25 lõike 1 punktis a nimetatu, salvestab [keskpank] kõik selle osaleja sissetulevad ja väljaminevad raha ülekandmise korraldused tema peamisel rahakontol ning esitab need arveldamiseks alles pärast seda, kui peatatud osaleja keskpank on need selgesõnaliselt heaks kiitnud.

3. Kui osaleja osalus TARGET-[keskpangas/riigis] on peatatud artikli 25 lõike 1 punkti a alusel, töödeldakse selle osaleja peamiselt rahakontolt väljaminevaid raha ülekandmise korraldusi ainult tema esindaja (k.a pädeva asutuse või kohtu poolt määratud esindaja, näiteks osaleja pankrotihaldur) korraldusel või vastavalt pädeva asutuse või kohtu täitmiskõlblikule otsusele, milles nähakse ette, kuidas raha ülekandmise korraldusi tuleb töödelda. Kõiki sissetulevaid raha ülekandmise korraldusi töödeldakse kooskõlas lõikega 2.

Artikkel 10

Päevasisese laenu saamise nõuetele vastavad üksused

1. [Lisada keskpanga nimi] annab päevasisest laenu ELis või EMPs asuvatele krediidiasutustele, kes on eurosüsteemi rahapoliitika operatsioonide nõuetele vastavaks tunnistatud osapooled ning kellel on juurdepääs laenamise püsivõimalusele, sealhulgas ka juhul, kui sellised krediidiasutused tegutsevad ELis või EMPs asuva filiaali kaudu, k.a väljaspool EMPd asuvate krediidiasutuste ELis või EMPs asuvad filiaalid, kui need filiaalid asuvad samas riigis kui asjaomane euroala RKP. Päevasisest laenu ei anta üksusele, kelle suhtes kohaldatakse Euroopa Liidu Nõukogu või liikmesriikide poolt vastavalt aluslepingu artikli 65 lõike 1 punktile b, artiklile 75 või artiklile 215 kehtestatud piiravaid meetmeid, mille rakendamine on [keskpanga] hinnangul vastuolus TARGETi sujuva toimimisega.

2. [Keskpank] võib anda päevasisest laenu ka järgmistele üksustele: a) ELis või EMPs asuvad krediidiasutused, kes ei ole eurosüsteemi rahapoliitika nõuetele vastavaks tunnistatud osapooled ja/või kellel ei ole juurdepääsu laenamise püsivõimalusele, sealhulgas ka juhul, kui nad tegutsevad ELis või EMPs asuva filiaali kaudu, sh väljaspool EMPd asuvate krediidiasutuste ELis või EMPs asuvad filiaalid; b) liikmesriikide keskvalitsuse või piirkondlike valitsuste rahandusministeeriumid ja liikmesriikide avaliku sektori asutused, kellel on luba hoida klientide kontosid; c) ELis või EMPs asuvad investeerimisühingud, kui nad on sõlminud lepingu lõike 1 kohaselt päevasisesele laenule juurdepääsu omava osalejaga, et tagada vastava päeva lõpu võimaliku deebetpositsiooni jäägi katmine; ja d) muud kui punktiga a hõlmatud üksused, kes haldavad kõrvalsüsteemi ja tegutsevad selles pädevuses;

kui punktides a kuni d määratletud juhtudel asub päevasisest laenu saav üksus samas jurisdiktsioonis kui [RKP].

3. Päevasisest laenu antakse ainult TARGETi tööpäevadel.

4. Lõike 2 alapunktides a kuni d nimetatud üksustele [lisada suunise (EL) 2015/510 (EKP/2014/60) artiklit 19 rakendavad siseriiklikud sätted] alusel antav päevasisene laen on piiratud vastava päevaga ning seda ei ole võimalik pikendada üleöölaenuks.

5. [Keskpank] võib anda teatavatele nõuetele vastavatele kesksetele tehingupooltele juurdepääsu üleöölaenule aluslepingu artikli 139 lõike 2 punkti c kohaldamisalas koostoimes EKPSi põhikirja artiklitega 18 ja 42 ning [lisada suunise (EL) 2015/510 (EKP/2014/60) artikli 1 lõiget 1 rakendavad siseriiklikud sätted)]. Sellised nõuetele vastavad kesksed tehingupooled peavad mis tahes